Skandal LCS: BHIC berpotensi rugi RM890 juta, kata laporan audit

Boustead Heavy Industries Corp Bhd (BHIC) berpotensi mengalami kerugian RM890 juta disebabkan tuntutan berganda, bayaran palsu dan Surat Anugerah (LOA) yang bertindih, menurut laporan audit forensik mengenai projek kapal tempur pesisir pantai (LCS) yang dinyahklasifikasi semalam.

Laporan audit forensik menganggarkan bahawa BHIC telah pun kerugian RM23.37 juta disebabkan dakwaan pembayaran palsu yang dibuat kepada tiga syarikat untuk perkhidmatan teknikal yang tidak wujud berkaitan kapal peronda generasi kedua (SGPV) dari 2011 hingga 2012.

Syarikat itu telah memberikan alamat palsu pada invois mereka dan pembayaran telah dialihkan ke tempat lain, kata laporan itu.

Laporan audit forensik yang didedahkan menamakan syarikat itu sebagai Setaria Holding Ltd (Setaria); Sousmarin Armada Ltd (Sousmarin); dan JSD Corporation Pte Ltd (JSD), yang beralamat di Singapura.

Menurut laporan itu, 10 bayaran berasingan berjumlah RM13.74 juta telah dibuat kepada Setaria manakala empat pembayaran berjumlah RM8.26 juta dibuat kepada Sousmarin dan dua pembayaran berjumlah RM1.36 juta kepada JSD.

Laporan audit forensik itu juga menyatakan bahawa terdapat sebuah syarikat di Malaysia yang berkongsi nama yang sama dengan syarikat kedua, bernama Sousmarin Armada Sdn Bhd, tetapi ia telah dibubarkan pada 2012.

Pengarah Sousmarin Armada Sdn Bhd ialah Zainab Mohd Salleh, yang terlibat dengan Alizes Marine Ltd dan syarikat luar pesisirnya di Malta dan Labuan.

“Salah satu daripada syarikat tersebut adalah milik orang yang sama yang turut terlibat dalam Alizes Marine (Ltd). Keseluruhan wang yang dikeluarkan untuk Alizes Marine disyaki diterima oleh sebuah syarikat yang berdaftar di Labuan.”

Laporan audit forensik selanjutnya berkata bahawa LOA bertindih telah dikeluarkan dan memihak kepada Contraves Electrodynamics Sdn Bhd (CED) pada April 2012 untuk Pusat Teknologi Bersepadu Boustead (BIT), yang berjumlah RM305 juta.

Kos BIT itu telah pun digabungkan dalam LOA asal RM898 juta yang dikeluarkan oleh Boustead Naval Shipyard Sdn Bhd (BNS) untuk sistem pengurusan pertempuran kepada Contraves Advanced Devices Sdn Bhd (CAD), kata laporan itu.

Sebanyak RM898 juta LOA, bersama RM287 juta lagi, yang juga untuk sistem pengurusan tempur, telah ditukarkan daripada CAD kepada CED dan disahkan oleh Pengarah Urusan BHIC Tan Sri Ahmad Ramli Mohd Noor bagi pihak BNS pada 9 April 2012.

BHIC juga mengalami kerugian dianggarkan RM537 juta disebabkan tuntutan berganda bagi perkhidmatan yang sama dengan tatanama berbeza berkaitan kos perkhidmatan dan penyepaduan sistem tempur, yang disahkan oleh ketua pegawai eksekutif baharu syarikat itu Azhar Jumaat.

“Ketika semakan dan perbincangan kami dengan Azhar, kami mendapati RM1.185 bilion untuk sistem pengurusan tempur, beberapa komponen dianggarkan berjumlah RM537 juta muncul sebagai pendua dengan tatanama berbeza untuk komponen yang sama.

“Kita harus ambil perhatian bahawa pengurusan BNS bersetuju dan mengeluarkan LOA, yang secara langsung memberi kesan kepada keseluruhan program LCS,” kata laporan audit forensik itu.

Laporan itu juga berkata BHIC mungkin berdepan potensi kerugian sebanyak RM4.58 juta disebabkan oleh perintah variasi tambahan yang dikeluarkan memihak kepada IHC Metalix BV untuk ‘Mill Certificate’ sepanjang 2017, walaupun kosnya adalah sebahagian daripada permintaan asal untuk sebut harga.

Terdapat juga potensi kerugian sebanyak RM13.49 juta disebabkan perubahan mata wang daripada ringgit kepada euro untuk LOA yang dikeluarkan memihak kepada CAD untuk radar pengawasan utama dan sistem sonar bergerak pada 2013.

Mata wang bagi LOA ditukar tanpa sebarang permintaan bertulis daripada CAD atau sebarang perbincangan dalam mesyuarat lembaga pengarah BNS, kata laporan audit forensik itu.

Ia juga mencadangkan satu lagi kemungkinan kerugian sebanyak RM6.78 juta kepada Limbungan Boustead Penang berikutan pesanan semula 23 barang yang tidak dihantar oleh Alizes Marine.

Kedua-dua CAD dan CED adalah 51 peratus dikawal oleh BHIC, dengan 49 peratus lagi dipegang oleh Jerman Rheinmetall Air Defense AG.

BNS telah melantik kedua-duanya untuk membeli peralatan daripada pengeluar asal, yang menyebabkan kos pemerolehan meningkat beberapa kali.

Sehingga 2018, hutang BNS kepada pengeluar peralatan asal berjumlah RM801 juta, manakala ia berhutang RM956 juta kepada institusi kewangan.

Laporan itu juga mendapati bahawa CAD dan CED telah mengenakan ‘mark-up’ kira-kira RM180 juta untuk 10 LOA.

Daripada 10 LOA yang ditandakan, BNS mengeluarkan dua LOA kepada CAD sebagai pengantara sebanyak RM1.185 bilion, yang masing-masing terdiri daripada RM898 juta dan RM287 juta.

LOA mencerminkan kira-kira peningkatan tiga kali ganda berbanding nilai LOA yang dikeluarkan oleh CEO kepada kumpulan DCNS Naval pada RM397 juta.

Laporan forensik yang didedahkan itu berkata dalam semakan minit mesyuarat CAD bertarikh 14 Oktober 2014, didapati pengurusan CAD kecewa dengan DCNS mengenai kemajuan sistem pengurusan tempur (CMS), kerana juruaudit percaya sistem itu kurang maju.

Prestasi DCNS dan keengganan yang jelas untuk memenuhi kewajipan kontraknya menimbulkan risiko yang ketara kepada program LCS.

Satu lagi mesyuarat oleh jawatankuasa kumpulan teras BHIC telah diadakan pada 15 Oktober 2014, yang menekankan kelemahan serius dalam pelaksanaan CMS LOA oleh DCNS.

“Bagaimanapun, kami tidak menemui sebarang tindakan pembetulan yang diambil oleh pengurusan BHIC sehingga 2014.”

Laporan audit forensik juga mendapati anomali biasa di kalangan semua LOA yang dikeluarkan kepada CAD dan CED dan beberapa pengeluar peralatan asal – kebanyakan LOA telah dikeluarkan sebelum BNS dan Kementerian Pertahanan menandatangani sebarang kontrak.

“Ia kelihatan tidak normal, kerana beberapa pembolehubah berkaitan kontrak tidak menjadi kenyataan sejak rundingan dan perbincangan mengenai isu teknikal sedang berjalan dalam tempoh ini.

“Penandatanganan LOA tanpa mengenal pasti keperluan yang tepat terbukti mahal dan membawa kesukaran untuk memantau pencapaian kemajuan,” kata laporan itu.

Pada masa sama, beberapa kelemahan didapati dalam penyediaan LOA kerana ia tidak ditapis oleh jabatan perundangan kumpulan BNS sebelum ia dikeluarkan kepada pembekal.

“Ketika semakan kami terhadap mesyuarat lembaga pengarah BHIC bertarikh 14 Mei 2014, Tan Sri Ahmad Ramli Mohd Nor menyatakan bahawa semua kontrak LCS telah disemak oleh peguam luar yang berwibawa.

“Bagaimanapun, kami tidak menjumpai sebarang laporan/dokumen untuk mengesahkan bahawa peguam luar telah diambil bekerja oleh pihak pengurusan BNS.

“Adalah luar biasa untuk ambil perhatian bahawa walaupun mempunyai jabatan undang-undang dalaman, Ahmad Ramli memilih untuk melibatkan peguam luar untuk menyemak kontrak,” kata laporan audit forensik itu.


Asyik diserang PH, Sanusi makin popular

Serangan demi serangan yang dibuat pemimpin Pakatan Harapan (PH) terhadap Datuk Seri Muhammad Sanusi Md Nor nampaknya melonjakkan lagi populariti Menteri Besar Kedah itu di peringkat nasional.

Malah beliau juga diangkat sebagai sebagai ahli politik paling bernilai atau Most Valuable Politician (MVP) oleh bekas pemimpin UMNO, Khairy Jamaluddin melalui siaran podcast Keluar Sekejap, baru-baru ini.

Khairy yang juga bekas menteri kesihatan menyifatkan sikap taksub dalam kalangan pemimpin PH terhadap Sanusi secara tidak langsung menjadikan ahli Dewan Undangan Negeri (ADUN) Jeneri itu semakin terkenal di peringkat nasional termasuk di media-media sosial.

Meski diserang dari setiap peringkat dengan pelbagai dakwaan Ketua Pengarah Pilihan Raya Perikatan Nasional (PN) ini dilihat mampu menangkis serangan dengan fakta dan jawapan yang jelas.

Penganalisis politik dari University Tasmania Australia, James Chin berkata Sanusi menjadi individu berprofil tinggi disebabkan beliau sering mengeluarkan kenyataan yang dianggap kontroversi.

Katanya, situasi ini menarik perhatian ramai, menyebabkan namanya sering terpampang di laporan media hampir setiap hari.

“Sudah tentu pihak lawan iaitu PH dan Barisan Nasional (BN) akan bertindak balas ekoran kehadiran media yang ramai untuk menyerang beliau.

“Ini sebenarnya bukan soal populariti, selagi beliau boleh tarik perhatian media, orang ramai akan terus bercakap dan juga menyerang beliau,” katanya lapor MalaysiaNow.

Sanusi yang juga pengarah pilihan raya PN mula membuat kemunculan sulungnya dalam dunia politik apabila beliau bertanding di kerusi DUN Belantek pada 2008 namun tewas kepada Mohd Tajuddin Abdullah yang mewakili BN dengan majoriti tipis 252 undi.

Selepas itu, beliau dilantik sebagai setiausaha politik kepada menteri besar Kedah pada ketika itu Allahyarham Tan Sri Azizan Abdul Razak sehingga 2013 sebelum dipilih sebagai ADUN Jeneri pada 2018.

Kemudian pada Mei 2020, Sanusi memegang jawatan Menteri Besar Kedah apabila PAS berpendirian untuk menyokong PN sekali gus menyaksikan peletakan jawatan Datuk Seri Mukhriz Mahathir.

Pada 2021, nama Sanusi mula menarik perhatian apabila beliau sering berbalah dengan Tunku Mahkota Johor, Tunku Ismail Sultan Ibrahim berhubung topik bola sepak menjadikan nama kedua-dua individu itu sering menjadi tajuk berita.

Selepas topik itu reda, nama Sanusi masih menjadi sebutan ramai meskipun selepas tamat Pilihan Raya Umum ke-15 (PRU-15) yang berlangsung pada November tahun lepas ekoran beberapa siri kenyataan yang dibuat oleh pemimpin itu.

Felo Kanan Majlis Profesor Negara, Dr Jeniri Amir berkata kelantangan Sanusi menampakkan beliau sebagai antara pemimpin PN yang paling menyerlah terutama jika dibandingkan dengan menteri besar mewakili gabungan parti politik itu di Kelantan, Terengganu dan Perlis.

Walaupun Sanusi dianggap sebagai seorang individu yang ‘bising’, Jeniri juga menyifatkan tingkah laku pemimpin itu sebagai normal memandangkan beliau mewakili parti yang kini merupakan pembangkang di peringkat pusat.


Undi percaya bukan untuk mengesahkan perkenan Agong lantik PM: Shamrahayu

Pakar Perlembagaan Prof Shamrahayu Abdul Aziz.

Assalamu’alaikum wrt wbt untuk semua.

Saya menulis kali ini untuk menegaskan pandangan saya tentang undi percaya kepada Perdana Menteri yang baharu dilantik, terutamanya pelantikan bukan hasil daripada pilihan raya.

Sebelum saya menjawab isu utama bagi tujuan penulisan ini, saya mahu menyatakan beberapa perkara tentang kedudukan undang-undang:

1. Parlimen tidak mempunyai kuasa untuk memberi pengesahan kepada perkenan Yang di-Pertuan Agong dalam hal pelantikan Perdana Menteri.

2. Tiada peruntukan dalam Perlembagaan tentang undi percaya. Ia adalah amalan atau adat perlembagaan yang tidak mengikat sehinggalah ia menjadi suatu undang-undang dengan cara dikanunkan atau diiktiraf oleh mahkamah.

3. Pelantikan Perdana Menteri adalah sah setelah mendapat perkenan Seri Paduka Yang di-Pertuan Agong dan seterusnya berlakunya upacara menandatangani suratcara pelantikan, sumpah taat setia dan sumpah simpan rahsia yang kemudiannya lantikan tersebut hendaklah diwartakan.

4. Sekiranya Tuanku titah untuk diadakan undi percaya, itu adalah bagi tujuan mengukuhkan kedudukan seorang perdana menteri, atau sesebuah kerjaan, BUKAN untuk memberi pengesahan kepada perkenan yang telah diberikan oleh Yang di-Pertuan Agong.

Apa yang saya perlu tegaskan tentang isu utama di sini ialah:

1. Kuasa perkenan Yang di-Pertuan Agong adalah amat berwibawa dan ia tidak perlu disahkan oleh mana-mana pihak, termasuk Parlimen. Maksudnya tiada sesiapa pun boleh mempertikaikannya.

2. Ia adalah kuasa budi bicara Baginda. Membenarkan ia wajib disahkan oleh parlimen dalam apa cara sekalipun ia akan merendah-rendahkan kuasa budibicara/perkenan baginda.

3. Parlimen adalah badan yang patut menurut dan taat kepada perkenan baginda.

4. Justeru, Kalaupun baginda titahkan untuk dibuat undi percaya, ia bukan bertujuan mengesahkan atau memberikan keabsahan kepada lantikan yang telah diberi perkenan oleh baginda.

5. Tindakan mendapatkan undi percaya itu adalah bagi mengukuhkan kerajaan. Dan melaksanakan titah ini adalah baik untuk kerajaan itu sendiri walaupun ia adalah hanya adat perlembagaan.

6. Saya mengambil berat tentang fungsi perkenan yang dibuat oleh Yang di-Pertuan Agong kerana saya tidak mahu kemudian hari nanti orang ramai atau para pemain demokrasi menyatakan perkenan Yang di-Pertuan Agong tersebut boleh disahkan oleh Parlimen.

7. Sekiranya hal ini (memberikan kuasa kepada parlimen untuk mengesahkan perkenan Yang di-Pertuan Agong) berlaku ia amatlah tidak baik sama sekali kepada kuasa budi bicara dan kemuliaan Yang di-Pertuan Agong.

8. Akhir sekali, sekiranya para pembaca meneliti semua kenyataan saya sebelum ini, saya tegaskan lagi, kerajaan hendaklah mengambil langkah untuk mengukuhkan kedudukan mereka, dan mengambil tauladan daripada apa yang berlaku kepada kerajaan sebelum ini.

9. Seterusnya, penegasan saya ialah, undi percaya bukan untuk menjadikan perkenan Yang di-Pertuan Agong atas lantikan Perdana Menteri itu sah. Ini kerana Parlimen tidak diberikan kuasa oleh Perlembagaan untuk memberi pengesahan kepada kuasa Seri Paduka Yang di-Pertuan Agong.

Prof Shamrahayu Abdul Aziz
Pakar Perlembagaan


PRU-15: Muhyiddin minta senarai calon Bersatu, kata Mas Ermieyati

Presiden Bersatu Tan Sri Muhyiddin Yassin telah meminta semua ketua bahagian parti itu mengemukakan senarai calon yang bakal bertanding pada Pilihan Raya Umum Ke-15 (PRU-15) akan datang.

Ianya membabitkan pencalonan pada peringkat akar umbi, cawangan dan bahagian untuk disenarai pendek sebelum diputuskan pada peringkat tertinggi parti.

Ketua Bersatu Bahagian Masjid Tanah, Datuk Mas Ermieyati Samsudin berkata semua ketua bahagian sudah diarah berbuat demikian dengan mengambil kira pandangan ahli peringkat akar umbi, bagi memastikan hanya mereka yang benar-benar layak, dicalonkan.

Selain itu, beliau berkata, Srikandi Bersatu juga sudah diminta menyaring dan membuat pencalonan bagi memastikan wanita turut diberikan peluang mempertahankan kerusi sedia ada pada peringkat Dewan Undangan Negeri (DUN) dan Parlimen, selain merampas kerusi parti lawan.

“Semua peringkat boleh mencadangkan, contohnya saya Ketua Bersatu Bahagian Masjid Tanah, akan mengemukakan cadangan itu.

“Walaupun saya Ahli Parlimen Masjid Tanah daripada Bersatu, saya akan mengadakan mesyuarat bahagian minggu depan untuk membincangkan nama yang sesuai dan layak,” katanya menurut BH.

Beliau berkata demikian kepada media selepas menyampaikan dana RM45,000 kepada sembilan sekolah dalam Parlimen Masjid Tanah di Pusat Khidmat Rakyat Parlimen Masjid Tanah, hari ini.

Mas Ermieyati yang juga Naib Ketua Srikandi Bersatu berkata, beliau turut membantu Ketua Srikandi Bersatu Datuk Seri Rina Harun meneliti senarai calon sayap berkenaan dalam usaha membantu parti memenangi hati pengundi pada PRU-15.

“Beliau (Rina) akan dapat senarai pada peringkat akar umbi Srikandi dan kami akan menyenarai pendek nama mereka sebelum dikemukakan kepada pucuk pimpinan,” katanya.

Ditanya kesediaannya mempertahankan Parlimen Masjid Tanah jika diminta pucuk pimpinan untuk berbuat demikian, Mas Ermieyati berkata:

“Soal sama ada saya dipilih sebagai calon atau tidak, kita memang sentiasa bekerja untuk memperkukuh parti peringkat cawangan, bahagian dan negeri. Jadi, terpulanglah kepada pucuk pimpinan untuk membuat keputusan.”

Bagaimanapun, beliau enggan mengulas kenyataan Pengerusi Perhubungan UMNO Melaka, Datuk Seri Ab Rauf Yusoh, semalam, yang bertekad merampas kerusi Parlimen Masjid Tanah, selain Alor Gajah, Tangga Batu dan Hang Tuah Jaya.

Ab Rauf juga dilaporkan berkata, UMNO dan Barisan Nasional (BN) akan memastikan BN kekal di Parlimen Jasin pada PRU-15.

Bagaimanapun, beliau tidak menyenaraikan Parlimen Kota Melaka yang dikuasai DAP sebagai antara kerusi ingin ditawan BN.

PRU-15 di Melaka akan hanya membabitkan pertandingan di peringkat enam Parlimen berikutan Pilihan Raya Negeri sudah diadakan pada November tahun lalu.


Anwar mungkin tak jadi poster-boy di Johor, Ketua AMK minta letak anak muda

Gambar Presiden PKR, Datuk Seri Anwar Ibrahim mungkin tidak akan digunakan sebagai poster-boy dalam Pilihan Raya Negeri (PRN) Johor nanti.

Ketua Angkatan Muda Keadilan (AMK), Akmal Nasrullah Mohd. Nasir sebaliknya berkata gambar poster-boy mestilah terdiri dikalangan anak muda, malah membidas usaha parti-parti yang mahu menggunakan gambar pemimpin utama mereka dalam PRN Johor nanti.

“Poster-boy yang perlu diangkat adalah suara anak muda, jangan biarkan mereka terus dibelenggu tekanan ekonomi, kerja mengejar komisen untuk dapatkan rezeki hingga menggadai keselamatan nyawa, bukan nama-nama pemimpin politik.

“Jika tidak percaya letaklah Zahid (Datuk Seri Dr. Ahmad Zahid Hamidi); Hadi (Tan Sri Abdul Hadi Awang) dan Muhyiddin (Tan Sri Muhyiddin Yassin), pengundi khususnya anak muda akan tolak semua itu,” katanya dipetik laporan Utusan Online.

Akmal terdahulu berucap semasa pelancaran jentera sayap pemuda PKR itu di Johor Bahru hari ini.

Ucapan tersebut dibuat dalam program yang turut dihadiri dan dirasmikan Presiden PKR, Datuk Seri Anwar Ibrahim bersama Pengerusi PKR Johor, Syed Ibrahim Syed Noh dan Timbalan Pengerusi PKR Johor, Jimmy Puah Wee Tse.

Bagaimanapun, Akmal yang dikenali sebagai anak buah Rafizi Ramli, bekas Naib Presiden PKR itu tidak pula memetik nama Anwar dalam ucapan yang menyentuh isu poster-boy tersebut sebaliknya dengan memberikan nama pemimpin parti lain.

Selain itu, Akmal juga membidas ahli politik yang tidak menghiraukan kepentingan dan kebajikan rakyat yang sedang bergelut dengan kesusahan kehidupan ketika ini.

“Anak muda tidak kira sama ada kerja sendiri, kerja swasta mahupun kerja kerajaan berhempas pulas setiap hari sedangkan orang politik cerita politik tidak habis-habis,” katanya lagi.

Sementara itu, AMK turut menggesa rakyat untuk mengambil peluang PRN Johor dengan menghukum pemimpin dan parti politik yang bercakaran sesama mereka sehingga menyebabkan terbubar Dewan Undangan Negeri (DUN) Johor.

“Masalah yang berlaku ketika ini melibatkan pemimpin dalam UMNO, Barisan Nasional (BN) dan Perikatan Nasional (PN), tetapi orang Johor pula yang dihukum.

“Mereka bergaduh sesama mereka tetapi rakyat Johor diheret dalam PRN. Kerja gila adakan PRN pada waktu sekarang ini dalam tempoh pandemik Covid-19 masih tinggi, ekonomi juga tidak stabil dan dengan khabar angin pilihan raya umum juga semakin dekat,” jelasnya.


281 kes baharu, tiada kematian

Jumlah jangkitan harian Covid-19 dalam tempoh 24 jam semalam (Khamis, 16 Februari 2023) terus meningkat buat hari keempat berturut-turut apabila sebanyak 281 kes dilaporkan, berbanding 237 pada Rabu, 200 (Selasa) dan 164 (Isnin), lapor Kementerian Kesihatan (KKM), hari ini.

Menurut data laman sesawang Github Kementerian Kesihatan (KKM) yang dikemas kini tengah malam tadi, jangkitan baharu itu, termasuk 17 kes melibatkan kanak-kanak, naik satu kes berbanding 16 pada Rabu.

Enam daripada kes itu melibatkan kanak-kanak berusia 0 hingga empat tahun, dan 11 lagi kes (lima hingga 12 tahun).

Jumlah itu menjadikan kumulatif jangkitan sejak kes pertama Covid-19 dilaporkan di Malaysia pada 25 Januari 2020 sebanyak 5,040,368 kes, dengan 4,994,015 pesakit telah pulih, termasuk 257 yang sembuh semalam.

Daripada jumlah jangkitan semalam juga, 190 kes melibatkan individu yang telah menerima suntikan vaksin penggalak; 61 kes (individu lengkap vaksinasi); dua kes (individu belum lengkap vaksinasi); dan 28 kes (individu tidak divaksinasi).

Menurut data laman sesawang KKMNow pula, sebanyak 9,399 kes masih aktif, naik lagi berbanding 9,375 yang dicatat pada Rabu dan 9,354 kes pada Selasa.

Sehingga semalam juga seramai 9,072 pesakit Covid-19 masih menjalani kuarantin di rumah (9,050 pada Rabu), sementara 319 pesakit mendapatkan rawatan di hospital, naik sedikit berbanding 317 pada Rabu.

Jumlah pesakit yang dimasukkan ke unit rawatan rapi sehingga semalam kekal pada lapan orang, dengan dua daripadanya memerlukan alat bantuan pernafasan.

KKM juga melaporkan tiada pesakit meninggal dunia akibat komplikasi Covid-19, menjadikan kumulatif kematian akibat Covid-19 sejak 17 Mac 2020 hingga semalam, kekal sebanyak 36,954 kes, termasuk 7,872 kes kematian di luar fasiliti kesihatan atau BID.

Berikut adalah jangkitan harian dan kumulatif kes bagi setiap negeri dan Wilayah Persekutuan sejak 25 Januari 2020 hingga semalam.


Saksi kes Guan Eng terkejut diminta 10 peratus keuntungan projek terowong

Saksi kes rasuah Lim Guan Eng memberitahu di mahkamah hari ini terkejut apabila diminta 10 peratus keuntungan daripada projek Terowong Dasar Laut Pulau Pinang yang dibuat oleh bekas Ketua Menteri tersebut.

Pengarah Eksekutif Kanan Konsortium Zenith Construction Sdn Bhd Datuk Zarul Ahmad Mohd Zulkifli dalam keterangannya berkata Guan Eng membuat permintaan tersebut semasa berada dalam sebuah kereta pada malam Mac 2011.

Saksi pendakwaan ke-22 itu nyata terkejut dengan permintaan tersebut dan tidak menyangka Guan Eng yang dianggap sebagai seorang yang telus dan bersih boleh membuat tindakan sedemikian.

Zarul mendakwa awal malam itu, dia telah memberi persetujuan kepada Guan Eng berhubung MOU (Memorandum Persefahaman), bagi membolehkan tertuduh memberikan Projek Terowong Dasar Laut kepada syarikatnya secara rundingan terus.

Saksi itu mendakwa semasa berada di dalam kereta, Guan En kononnya meminta daripadanya sebanyak 10 peratus keuntungan masa depan bagi projek RM6.3 bilion Pulau Pinang itu.

Consortium Zenith Construction adalah kontraktor utama bagi projek terowong dasar laut.

“Selepas itu, YB Lim Guan Eng ada meminta saya untuk memberikannya 10 peratus daripada keuntungan projek itu kelak kepadanya.

“Ketika itu saya agak terkejut kerana perkara itu keluar dari mulut YB Lim Guan Eng dan saya berfikir sejenak tentang permintaan itu.

“(Ini) kerana saya tidak sangka ia akan keluar dari YB Lim Guan Eng yang saya ingat selama ini adalah orang yang menentang rasuah,” dakwa Zarul dipetik portal Malaysiakini.

Guan Eng berdepan pertuduhan pindaan menggunakan kedudukan sebagai ketua menteri Pulau Pinang untuk menerima rasuah RM3.3 juta dalam membantu syarikat milik Zarul mendapatkan projek pembinaan bernilai RM6,341,383,702 di Pejabat Ketua Menteri Pulau Pinang, Tingkat 28, Komtar, George Town antara Januari 2011 hingga Ogos 2017.

Bagi pertuduhan pindaan kedua, Lim didakwa meminta suapan daripada Zarul  sebanyak 10 peratus daripada keuntungan diperoleh syarikat itu sebagai penghargaan mendapatkan projek itu dan dituduh melakukan perbuatan berhampiran The Garden Hotels, Lingkaran Syed Putra, Mid Valley City, di Kuala Lumpur pada Mac 2011.


10 kematian, 47,805 kes masih aktif

Seramai 10 pesakit meninggal dunia akibat komplikasi Covid-19 direkodkan di enam negeri semalam, menjadikan kumulatif sebanyak 31,940 kes, lapor Kementerian Kesihatan (KKM), hari ini.

Daripada jumlah itu, tiga pesakit meninggal dunia sebelum sempat dibawa mendapatkan rawatan di hospital atau kes brought in death (BID). Jumlah terkumpul kes BID kini mencecah 6,437 kes.

Menerusi kemas kini laman sesawang Covidnow tengah malam tadi, KKM memaklumkan Selangor mencatat tiga kes kematian, menjadikan keseluruhannya sebanyak 10,054 kes sejak awal 2020 lalu.

Sehingga semalam, Selangor merekodkan 808,941 kumulatif positif, dengan 787,899 pesakit disahkan sembuh manakala kes aktif terus meningkat kepada 12,343 berbanding 12,091 sehari sebelumnya.

Jumlah pesakit Covid-19 di negeri itu yang menjalani kuarantin di rumah juga meningkat kepada 11,579 kes, berbanding 10,836 pada Rabu, menurut KKM.

Manakala, 117 pesakit kini ditempatkan di PKRC; 628 dimasukkan ke hospital; dan 19 pesakit dirawat di unit rawatan rapi (ICU), dengan 12 daripadanya memerlukan alat bantuan pernafasan.

Selangor juga mencatat 43 kluster aktif, dengan 17 melibatkan kategori pendidikan; tempat kerja (16); komuniti (tujuh); dan kumpulan berisiko tinggi (tiga kluster).

Sehingga Rabu lalu, seramai 4,786,484 atau 94.6 peratus individu berusia 12 tahun dan ke atas di Selangor telah lengkap divaksinasi, manakala 4,851,848 atau 95.8 peratus lagi menerima sekurang-kurangnya satu dos, dan 2,836,389 atau 51.0 peratus menerima suntikan dos penggalak.

Dalam tempoh sama, KKM juga memaklumkan Kelantan dan Kuala Lumpur masing-masing merekodkan dua kes kematian, sementara masing-masing satu kes di Johor, Perak dan Sarawak.

Sehingga semalam, 10 negeri dan Wilayah Persekutuan kekal mencatat kes kematian melebihi 1,000, dengan tertinggi ialah Selangor.

Johor merekodkan kumulatif kematian sebanyak 3,909 kes; diikuti Sabah (2,827); Kuala Lumpur (2,700); Kedah (2,186); Pulau Pinang (1,768); Sarawak (1,622); Perak (1,430); Negeri Sembilan (1,334); dan Kelantan (1,274).

Sejak awal 2020 hingga semalam, Malaysia merekodkan 2,850,408 kumulatif kes positif, dengan 2,770,663 pesakit telah sembuh.

Kes aktif di seluruh negara juga semakin bertambah dari sehari ke sehari susulan peningkatan jangkitan baharu.

Sehingga semalam negara merekodkan 47,805 kes aktif, meningkat berbanding 46,785 pada Rabu, dengan 40,749 pesakit menjalani kuarantin di rumah; 4,042 ditempatkan di PKRC; 2,890 dimasukkan ke hospital; dan 124 dirawat di ICU, termasuk 70 daripadanya yang memerlukan alat bantuan pernafasan.

Pecahan kes Covid-19 mengikut negeri-negeri pada 27 Januari 2022. – Sumber Jabatan Kesihatan Negeri


Noraini diam isu WhatsApp ‘arahan Zahid bawa pemimpin DAP’

Ketua Wanita UMNO Datuk Seri Noraini Ahmad masih ‘berdiam diri’ berhubung tangkap layar WhatsApp yang memaparkan gambar beliau bersama Ahli Parlimen DAP Bangi, Ong Kian Ming melawat seorang mahasiswa yang menghidap kanser baru-baru ini.

Gambar berkenaan kemudian dimuat naik ke dalam kumpulan WhatsApp ‘MT UMNO DULU, KINI, SELAMANYA’ dengan perbualan merujuk kepada ‘arahan Presiden UMNO, Datuk Seri Ahmad Zahid Hamidi supaya pimpinan UMNO untuk turut menjemput wakil DAP dalam setiap program anjuran parti itu.’

Noraini dan Kian Ming bukan sahaja melawat mahasiswa yang menghidap kanser itu pada 13 Mei lalu, tetapi turut bersama dalam program menemui mahasiswa universiti yang tidak pulang ke kampung, selain memberi bantuan makanan dan duit raya.

Agenda Daily semalam melaporkan satu tangkap layar WhatsApp yang tular mendakwa wujud perbualan antara pemimpin UMNO menerima arahan daripada Zahid yang mengarahkan supaya pemimpin DAP dijemput bersama dalam program UMNO.

Zahid mendakwa beliau difitnah berhubung arahan itu.

Ahli Parlimen Bangi daripada DAP, Ong Kian Ming turut hadir pada program Ketua Wanita UMNO yang juga Menteri Pengajian Tinggi, Datuk Seri Noraini Ahmad menyampaikan bantuan kepada mahasiswa universiti pada 13 Mei lalu. – Gambar Facebook Dato’ Dr. Noraini Ahmad

Sehingga berita ini ditulis Noraini yang juga Menteri Pengajian Tinggi belum memberi penjelasan berhubung dakwaan membawa bersama pemimpin DAP itu dalam program berkenaan.

Tindakan beliau berdiam diri setelah gambarnya bersama pemimpin DAP itu digunakan di dalam kumpulan WhatsApp itu menyebabkan timbul tanda tanya mengenai kebenaran ‘arahan’ Zahid, walaupun Presiden UMNO itu menafikannya.

Untuk rekod, ini bukan kali pertama Zahid menafikan dakwaan yang mengaitkan beliau. Sebelum ini, wujud dakwaan beliau mahu membawa UMNO bekerjasama dengan PKR, tetapi Zahid menafikannya.

Zahid juga pernah menafikan beliau berbual menerusi telefon dengan Presiden PKR, Datuk Seri Anwar Ibrahim ketika Perhimpunan Agung UMNO 2020 pada hujung Mac lalu. Audio perbualan itu tular di media sosial, beberapa pemimpin UMNO mengesahkan itu adalah suara Zahid dan Anwar.

Zahid berdepan 47 pertuduhan rasuah, pecah amanah dan pengubahan wang haram membabitkan jutaan ringgit dana Yayasan Akalbudi. Pertuduhan ini juga dinafikan oleh Zahid dengan dakwaan semuanya bermotifkan politik.

Mahkamah Tinggi Kuala Lumpur menetapkan 28 hingga 30 Jun serta 1 dan 2 Julai untuk kedua-dua pihak berhujah secara lisan sebelum mahkamah memutuskan sama ada membebaskan Ahmad Zahid daripada 47 pertuduhan itu atau memerintahkannya membela diri.

Ketua Wanita UMNO yang juga Menteri Pengajian Tinggi, Datuk Seri Noraini Ahmad berkata sesuatu kepada pelajar universiti yang tidak pulang ke kampung sempena Aidilfitri, sambil diperhatikan Ahli Parlimen Bangi daripada DAP, Ong Kian Ming, 13 Mei lalu. – Gambar Facebook Dato’ Dr. Noraini Ahmad


Hakim mesti tegas tegakkan kedaulatan undang-undang

Ketua Hakim Negara Tun Tengku Maimun Tuan Mat berkata Krisis Perlembagaan 1988 telah menunjukkan bahawa walaupun terdapat percubaan untuk menjejaskan kebebasan badan kehakiman, hakim mesti setia kepada Perlembagaan Persekutuan dan tegas dalam menegakkan kedaulatan undang-undang.

Berucap pada prosiding rujukan untuk Allahyarham bekas Ketua Hakim Negara Tun Salleh Abas, beliau berkata Krisis Perlembagaan 1988 yang menyaksikan penyingkiran Salleh daripada jawatannya sebagai Ketua Hakim Negara adalah “bab paling gelap dalam sejarah badan kehakiman Malaysia”.

“Episod 1988 harus diambil sebagai pengajaran kepada hakim bahawa walaupun terdapat percubaan untuk menjejaskan kebebasan badan kehakiman, hakim, dalam semua keadaan, mesti setia kepada Perlembagaan Persekutuan dan tegas dalam menegakkan kedaulatan undang-undang,” katanya dalam prosiding memperingati Allahyarham Salleh, yang meninggal dunia pada Januari tahun lalu ketika usia 91 tahun.

Beliau juga berkata bahawa badan kehakiman yang bebas daripada pengaruh luar adalah “nadi kehidupan Perlembagaan dalam masyarakat demokratik”.

“Ini adalah asas kuasa kehakiman dan komponen utama doktrin pengasingan kuasa,” katanya memetik TheEdge.

Untuk rekod, Salleh dilantik ke jawatan Ketua Hakim Negara pada 1984 dan memegang jawatan itu sehingga penyingkirannya pada 1988, berikutan ‘pertelingkahan’ dengan Perdana Menteri ketika itu Tun Dr Mahathir Mohamad mengenai UMNO, kerana beliau dikatakan telah berusaha untuk mengekalkan kebebasan badan kehakiman dalam apa yang digelar sebagai “Krisis Perlembagaan 1988”.

Krisis itu tercetus apabila 12 ahli UMNO mengemukakan tuntutan di Mahkamah Tinggi untuk memperoleh perintah mengisytiharkan keputusan pemilihan parti pada 1987 yang membawa kepada pengharaman UMNO dan pemecatan Salleh.

Mengulas lanjut, Tengku Maimun berkata krisis itu membawa kepada pergolakan sistem kehakiman negara dan satu “tamparan yang hebat kepada badan kehakiman dan Perlembagaan”.

Bercakap mengenai Salleh, Tengku Maimun berkata beliau telah membawa badan kehakiman Malaysia ke “status yang tinggi” dan pemergiannya adalah satu kehilangan besar kepada badan kehakiman dan negara.

“Salleh mempunyai kerjaya yang tersohor dan gemilang dan dia membawa badan kehakiman Malaysia ke status yang tinggi. Atas kemuliaan dan legasi kehakimannya, kematiannya bergema di seluruh negara, kerana pemergiannya bukan sahaja kehilangan besar kepada badan kehakiman, tetapi negara,” katanya.

“Sepanjang tempoh beliau sebagai Ketua Hakim Negara, badan kehakiman Malaysia dipuji sebagai model untuk negara lain dari segi kebebasan dan kredibiliti,” katanya.

Beliau menambah bahawa Allahyarham Salleh telah “berani” mempertahankan peranan badan kehakiman.

“Beliau mengingatkan bahawa hakim harus memerhati dan menghormati konsep pengasingan kuasa, kerana hakim tidak boleh menceroboh domain eksekutif atau badan perundangan kerajaan,” katanya.

Bagaimanapun, Allahyarham Salleh juga mengakui bahawa adalah menjadi peranan badan kehakiman untuk membatalkan sebarang tindakan eksekutif atau perundangan “menggunakan writ atau perisytiharan prerogatif, sekiranya mereka melanggar kuasa mereka melebihi had yang diberikan kepada mereka oleh Perlembagaan Persekutuan”.

Tengku Maimun mengimbas minum petang bersama Salleh di Istana Kehakiman di Putrajaya tujuh bulan sebelum pemergiannya.

“Sejak beberapa dekad lalu, sejak penyingkirannya, dia berkata tiada penutupan untuknya kerana dia tidak pernah mendapat peluang untuk mengucapkan selamat tinggal kepada kakitangan mahkamah, badan kehakiman dan undang-undang,” katanya.

“Kami tidak tahu bahawa petang itu adalah perpisahan terakhir kami dengan Allahyarham Tun Salleh Abas,” tambahnya.

Turut hadir pada majlis itu ialah Peguam Negara Tan Sri Idrus Harun, yang turut berucap; Presiden Badan Peguam Malaysia Karen Cheah; bekas Ketua Hakim Negara Tun Mohamed Raus Sharif; Presiden Mahkamah Rayuan Tan Sri Rohana Yusuf; Hakim Besar Malaya Tan Sri Azahar Mohamed; Hakim Besar Sabah dan Sarawak, Tan Sri Abang Iskandar Abang Hashim; serta hakim-hakim Mahkamah Persekutuan dan Mahkamah Rayuan.

Majlis tersebut turut dihadiri oleh keluarga Salleh.


Israel sekali lagi serang Semenanjung Gaza

Rejim pengganas Israel sekali lagi melancarkan serangan udara ke atas Semenanjung Gaza malam tadi, kali kedua sejak gencatan senjata dipersetujui 21 Mei lalu bagi mengakhiri perang 11 hari.

Sumber Palestin berkata peluru berpandu rejim Zionis itu mengenai beberapa kedudukan kumpulan bersenjata di barat laut bandar Gaza dan utara wilayah diduduki secara haram, Beit Lahia.

Bangunan pentadbiran awam di timur Jabaliya turut menjadi sasaran selain kawasan ladang pertanian di selatan bandar Khan Younis. Tiada kemalangan jiwa dilaporkan.

Susulan serangan udara itu, jurucakap Pergerakan Perjuangan Islam Palestin (Hamas) yang mentadbir Semenanjung Gaza, Fawzi Barhoum menyifatkan serangan ke atas kedudukan pejuang sebagai tindakan kerajaan baharu rejim Israel untuk menunjuk-nunjuk.

“Pejuang akan memerhati perkembangan dan mempertahankan rakyat Palestin serta tanah suci,” katanya dalam kenyataan hari ini.

Al Aqsa TV milik Hamas melaporkan sebuah dron rejim Israel ditembak jatuh di barat bandar Gaza.

Media rejim Israel melaporkan serangan udara menyasarkan kedudukan Hamas sebagai tindak balas terhadap perbuatan aktivis di Semenanjung Gaza yang melepaskan belon pembakar ke arah Israel.

Pada Rabu, rejim Israel turut melancarkan serangan udara ke atas kedudukan Hamas di Semenanjung Gaza . – Agensi


Majoriti Ahli MT keberatan pemilihan diadakan, yakin dengan Zahid

Pemilihan parti UMNO bukan menjadi keutamaan ketika ini dan majoriti Ahli Majlis Tertinggi (MT) keberatan sekiranya ia diadakan dalam masa terdekat kerana yakin dengan kemampuan Presiden, Datuk Seri Ahmad Zahid Hamidi dalam menerajui parti itu.

Tiada desakan atau keperluan untuk pemilihan diadakan dengan segera, rata-rata pimpinan tertinggi parti berpuas hati dengan prestasi dan pendekatan Zahid dalam menguruskan parti tersebut yang diyakini mampu memberi kemenangan besar kepada UMNO dalam pilihan raya umum (PRU) nanti.

Timbalan Presiden UMNO, Datuk Seri Mohamad Hasan dalam laporan Utusan Malaysia berkata masih belum ada ketetapan pemilihan perlu dijalankan dan parti juga tidak melihat ia perlu diadakan dengan secepat mungkin memandangkan negara masih berdepan dengan krisis kesihatan, Covid-19 ketika ini.

“Bila tarikhnya nanti adalah bergantung pada keadaan. Tidak dapat untuk kita katakan sama ada pemilihan UMNO akan dilakukan sebelum atau selepas PRU-15 kerana kita juga tidak tahu bila pilihan raya.

“Parti telahpun meminta pandangan daripada agensi-agensi kerajaan tentang sama ada kita dapat mengadakan pemilihan atau pun tidak, namun nasihat daripada agensi Majlis Keselamatan Negara dan Kementerian Kesihatan (KKM) ada dua iaitu boleh buat pemilihan tetapi haruslah mematuhi prosedur operasi standard (SOP),” katanya dipetik dalam laporan itu.

Kenyataan oleh pemimpin nombor dua UMNO itu secara tidak langsung memberi isyarat parti tidak bersedia untuk menjalankan pemilihan dengan segera dan Zahid perlu diberi peluang untuk mengemudi parti sehingga PRU.

Beliau juga menolak sekiranya pemilihan diadakan secara yang maya kerana ia menyukarkan untuk ahli parti keluar mengundi menunaikan tanggungjawab mereka.

“Yang keduanya, dibuat secara maya. Jadi dalam tahun pemilihan, kalau hendak dibuat secara maya, itu agak susah dan kita juga tidak boleh mengarahkan ahli untuk tidak hadir, cukup setakat satu per empat korum sahaja,” katanya lagi.

Terdahulu, seorang Ahli Majlis Tertinggi UMNO, Tan Sri Noh Omar juga senada dengan tidak membantah sekiranya pemilihan parti itu tidak diadakan dengan segera tetapi akar umbi akan akur sekiranya keputusan sudah dibuat oleh pucuk pimpinan parti itu.

“Saya ingat perkara ini biarlah MT yang menentukan, saya sebagai ahli parti akan akur apa juga keputusan yang dibuat.

“Pendirian akar umbi di Tanjong Karang pun akan akur. Tetapi pada saya, kita sebagai kerajaan kena lupakan dahulu soal politik sama ada dalaman ataupun luar,” katanya.

Pemilihan peringkat cawangan, bahagian dan MT yang sepatutnya diadakan pada Ogos dan September tahun ini ditangguhkan berikutan kebimbangan terhadap penularan Covid-19 yang tinggi.

Keputusan itu dibenarkan Jabatan Pendaftaran Pertubuhan (ROS) selaras dengan Perlembagaan UMNO Fasal 10.16 iaitu MT berhak menangguhkan pemilihan di peringkat MT, bahagian dan cawangan, namun penangguhan itu tidak boleh lebih daripada 18 bulan dari tarikh pemilihan yang sepatutnya diadakan.


Kes Covid-19 meningkat, DAP mohon tangguh kongres

Kongres Kebangsaan DAP yang dijadual pada 20 Jun ini akan ditukar kepada satu tarikh lain selepas kes Covid-19 semakin meningkat dan mengambil kira pelaksanaan Perintah Kawalan Pergerakan (PKP 3.0), yang melarang sebarang bentuk mesyuarat dan perhimpunan diadakan.

Perkara itu diumumkan Setiausaha Organisasi Kebangsaan DAP Loke Siew Fook yang berkata akan membuat permohonan untuk menangguhkan kongres itu kepada Pendaftar Pertubuhan (ROS) dan berharap agar permohonan itu dibenarkan sehingga PKP dilonggarkan dan pergerakan rentas negeri dibenarkan.

“Kongres Kebangsaan DAP sepatutnya diadakan pada 20 Jun 2021 dan notis pemakluman telah pun dikeluarkan kepada cawangan-cawangan DAP di seluruh negara. Namun pelaksanaan PKP 3.0 sehingga 7 Jun 2021 dan kemungkinan dilanjutkan menyebabkan kongres sukar untuk diadakan pada tarikh yang ditetapkan,” katanya lapor Bernama.

Setakat ini, 10 Jawatankuasa Negeri DAP telah mengadakan Konvensyen Biasa masing-masing, manakala Konvensyen Biasa Negeri bagi Sarawak, Sabah, Wilayah Persekutuan Labuan, Perlis dan Selangor masih belum diadakan.

Beliau berkata maklumat lanjut berkenaan penundaan tarikh-tarikh ini, akan diumumkan sejurus selepas Ibu Pejabat Kebangsaan DAP menerima maklum balas dari ROS.


Perkhidmatan bas, teksi rentas sempadan Singapura-Malaysia disambung

Singapura akan menyambung semula perkhidmatan bas dan teksi rentas sempadan untuk pengembara lengkap vaksinasi mulai 1 Mei, berikutan pembukaan semula sempadan darat antara kedua-dua negara, menurut Pasukan Petugas Pelbagai Kementerian (MTF) bagi Covid-19.

“Apabila kami menyambung semula perkhidmatan pengangkutan persendirian merentasi sempadan darat Singapura dan Malaysia pada awal bulan ini, kami berjanji akan membenarkan lebih banyak mod pengangkutan secara beransur-ansur,” kata pengerusi bersama MTF Gan Kim Yong pada sidang media secara maya hari ini, menurut laporan Bernama.

Gan, yang juga Menteri Perdagangan dan Industri berkata Singapura akan memulihkan perkhidmatan rentas sempadan antara Singapura dan Johor Bahru.

Sementara itu, Penguasa Pengangkutan Darat (LTA) memaklumkan perkhidmatan bas rentas sempadan merangkumi Perkhidmatan 160, 170 dan 170X yang dikendalikan oleh SBS Transit Ltd, Perkhidmatan 950 oleh SMRT Buses Ltd, dan Perkhidmatan TS1, TS3, TS6 dan TS8 di bawah kelolaan Transtar Travel Pte Ltd.

Perkhidmatan ini tidak beroperasi sejak Mac 2020.

Waktu operasi perkhidmatan 160, 170, 170X dan 950 adalah antara 5.20 pagi dan 12.30 pagi dengan kadar kekerapan yang sama seperti pra-Covid sebelum ini.

Mengenai perkhidmatan teksi rentas sempadan, LTA memaklumkan pihaknya bekerjasama rapat dengan rakan sejawatannya di Agensi Pengangkutan Awam Darat Malaysia (APAD).

“Pengunjung yang ingin mengembara ke Johor boleh menaiki teksi di terminal teksi Queen Street atau menempah teksi menerusi perkhidmatan teksi rentas sempadan berlesen,” katanya.

Susulan perkhidmatan bas rentas sempadan beroperasi semula, Perkhidmatan Bas Perjalanan Bervaksin sedia ada dikendalikan Transtar Travel Pte Ltd dan Handal Indah Sdn Bhd akan ditamatkan pada 1 Mei 2022.


Arab Saudi longgarkan syarat pakai pelitup muka

Kementerian Dalam Negeri (MOI) Arab Saudi sebelum ini sudah mengumumkan kelonggaran prosedur operasi standard (SOP) Covid-19, hari ini akan memperincikan lagi kawasan ‘tempat awam’ yang dibenarkan masuk tanpa perlu memakai pelitup muka.

Menurut kenyataan Kementerian itu semalam, kelonggaran diberikan kepada individu yang sudah lengkap divaksin tidak wajib memakai pelitup muka di tempat awam terbuka seperti di taman atau dataran awam serta di ruang kaki lima.

Manakala di kawasan tempat awam yang berdinding dan bertutup, walaupun dibenarkan beroperasi dengan kapasiti penuh tetapi pemakaian pelitup muka masih diwajibkan dan masih tertakluk kepada arahan penjarakan sosial.

Selain itu, ruang bertutup lain seperti di stadium, dewan acara yang boleh memuatkan 500 orang ke atas pada satu-satu masa, di premis yang tidak dapat disahkan tahap kesihatan pengunjungnya menerusi aplikasi Tawakkalna, koridor dan kawasan terbuka dalam kompleks komersial, di dalam masjid, pasar awam dan premis-premis kecil, pemakaian pelitup muka masih diwajibkan di kawasan tersebut.

Melalui sumber itu juga, pihak MOI turut menggesa penduduknya yang sudah menerima dos kedua vaksin Covid-19 supaya mengambil suntikan dos penggalak selepas enam bulan, bagi mencapai imuniti kelompok.

Sementara itu, Kementerian Haji dan Umrah menerusi laman Twitternya mengingatkan amaran denda SR10,000 kepada jemaah yang mengerjakan umrah tanpa permit sah dan SR1,000 bagi mereka yang memasuki perkarangan Masjidil Haram tanpa permit.

Kementerian juga memohon warganegara Saudi dan ekspatriat supaya turut mematuhi peraturan dengan mendapatkan permit untuk menunaikan umrah dan untuk solat di Masjidil Haram melalui aplikasi Eatmarna.


Pemilihan presiden, timbalan UMNO: MT belum buat keputusan

Majlis Tertinggi (MT) akan membuat keputusan sama ada jawatan presiden dan timbalan presiden dipertandingkan atau tidak pada pemilihan akan datang, kata Setiausaha Agung UMNO Datuk Ahmad Maslan.

Menurutnya mesyuarat khas MT akan diadakan terlebih dahulu sebelum Perhimpunan Agung UMNO (PAU) berlangsung ada malam 12 Januari depan bagi membincangkan beberapa perkara.

Sehingga kini, katanya MT masih belum membuat sebarang ketetapan.

“Perkara itu (sama ada jawatan Presiden dan Timbalan Presiden UMNO dipertandingkan) kita perlu tunggu. Setakat ini, tidak sebarang keputusan mengenainya dibuat.

“Namun saya tidak tahu apa akan berlaku selepas ini, kerana kita masih ada masa sebelum PAU diadakan bulan depan.

“Kita tunggulah, Januari nanti MKT UMNO ada mesyuarat bulanan seperti biasa dan satu lagi kita ada Mesyuarat Khas MKT yang secara tradisinya akan diadakan pada malam sebelum PAU diadakan.

“Mesyuarat Khas MKT kali ini akan diadakan pada malam 12 Januari sebelum PAU diadakan keesokannya. Jadi, mungkin malam itu akan diputuskan mengenai perkara itu,” katanya pada sidang media di Pusat Khidmat Ahli Parlimen Pontian, di Api-Api, di Pontian, hari ini.

Semalam, EXCO Pemuda UMNO, Datuk Muhamad Muqharabbin Mokhtarrudin, dilaporkan berkata UMNO akan menempah episod hitam sekali lagi jika jawatan Presiden dan Timbalan Presiden parti itu tidak dipertandingkan.

Beliau dilaporkan berkata, kedua-dua jawatan berkenaan wajar dipertandingkan pada pemilihan parti yang dijadualkan berlangsung tahun depan.

Katanya, sekiranya benar terdapat usaha untuk menghalang kedua-dua jawatan itu dipertandingkan, UMNO akan semakin hilang arah dan identiti perjuangan.

Pada 8 Disember lalu, UMNO dilaporkan menafikan terdapat sebarang perbincangan supaya jawatan presiden dan timbalan presiden UMNO tidak dipertandingkan pada pemilihan parti akan datang.

Ahmad yang juga Ahli Parlimen Pontian dilaporkan berkata, isu itu juga langsung tidak berbangkit atau dibincangkan pada Mesyuarat MKT yang diadakan pada 7 Disember lalu.

Sehubungan itu, Ahmad mengecam penularan infografik, kononnya jawatan Presiden dan Timbalan Presiden UMNO tidak akan ditandingi yang ditularkan pihak tidak bertanggungjawab, sekali gus menimbulkan keresahan akar umbi parti.


Apabila UMNO-DAP saling menyucikan satu sama lain

Selepas beberapa bulan, kini semakin jelas UMNO dan DAP sedang bekerja keras menyucikan satu sama lain dengan kedua-dua parti itu sudah dapat memahami satu sama lain.

Walaupun sebelum ini bermusuhan antara satu sama lain, namun nampaknya kini sudah dapat sayang antara satu sama lain apabila banyak perkara melibatkan hal dalam kerajaan sudah disepakati.

Jika dahulu DAP paling sibuk membidas UMNO semakin parti paling korup, kini pemimpin DAP menganggap pemimpin UMNO adalah rakan setia yang perlu disanjungi tinggi kerana tanpa mereka mustahil dapat menjadi kerajaan sekarang.

Bagi pandangan pemimpin DAP, tidak ada salahnya berkawan dengan UMNO kerana realitinya masing-masing saling memerlukan satu sama lain demi survival untuk kekal mendapatkan jawatan menteri Kabinet.

Malah, difahamkan pemimpin DAP dalam kerajaan paling gembira apabila mendengar pasport Presiden UMNO dikembalikan secara kekal oleh mahkamah sebelum ini walaupun menyedari kes rasuah masih dalam perbicaraan.

Ironinya, tiada seorang pemimpin DAP bersuara berhubung keputusan mahkamah tersebut dan ia pastinya berbeza sekiranya mereka sekarang menjadi pembangkang.

Jika DAP menjadi pembangkang, sudah pasti akan riuh-rendah dengan kenyataan media menghentam kerajaan dan sudah pasti Lim Kit Siang juga akan setiap hari mengeluarkan kenyataan kepada wartawan membidas parti pemerintah.

Bagaimanapun, apabila sudah bercium mulut UMNO-DAP, mustahil akan ada bantahan terhadap situasi yang berlaku ketika ini memandangkan DAP perlu menghormati Timbalan Perdana Menteri (TPM) yang juga daripada UMNO itu.

Bahkan dalam isu lantikan politik juga, pemimpin DAP nampaknya membisukan diri tidak langsung menyentuh lantikan satu persatu yang dibuat oleh Presiden UMNO.

Hampir setiap minggu akan ada pengumuman pelantikan baharu dikalangan pemimpin UMNO ke dalam syarikat berkaitan kerajaan (GLC).

Lantikan politik dikalangan pemimpin DAP tidak sebanyak yang dilakukan oleh UMNO ketika ini, nampaknya DAP begitu menghormati UMNO sehingga tidak lagi berani bersuara berhubung isu lantikan politik walhal mereka sebelum ini paling lantang menentangnya.

Sebagai timbal balik, UMNO juga nampaknya tidak mengganggu sebarang urusan dan polisi yang direncanakan oleh menteri daripada DAP walaupun terdapat unsur-unsur yang dilihat akan menggugat kepentingan orang Melayu.

UMNO juga langsung tidak lagi bersuara untuk memperjuangkan kepentingan orang Melayu seperti sebelumnya, malah isu pengeluaran wang caruman Kumpulan Wang Simpanan Pekerja (KWSP) juga sudah diam membisu.

Malah, isu berhubung program ziarah gereja yang sebelum ini tular juga menyaksikan pemimpin utama UMNO tidak langsung bangkit bersuara mempertahankan imej agama Islam dan orang Melayu.

Bukan itu sahaja, perhimpunan pelangi melibatkan kumpulan LGBT yang berlangsung di ibu kota juga UMNO tidak berani membantah, begitulah sikap pemimpin UMNO di era kerajaan madani ini.

Banyak isu melibatkan kepentingan orang Melayu dan Islam yang sudah tidak dihiraukan UMNO lagi, mungkin kerana pemimpinnya sudah selesa mendapat jawatan dan tidak perlu lagi memikirkan kepentingan kaum bumiputera lagi.

Adakah UMNO sudah relevan kepada orang Melayu lagi sekarang ini apabila sudah tidur sebantal dengan DAP?


Komponen PN sokong dasar Kerajaan PN di bawah Ismail Sabri: Muhyiddin

Perikatan Nasional (PN) akan terus bersatu padu dan komited menyokong dasar dan perancangan Kerajaan PN bagi menjayakan pelan pemulihan negara, serta mengutamakan kebajikan rakyat.

Pengerusi PN, Tan Sri Muhyiddin Yassin berkata PN didukung 50 Ahli Parlimen (MP) bersama tiga lagi MP Bebas juga terus memperkukuhkan kerjasama di kalangan komponen bagi menghadapi Pilihan Raya Umum Ke-15 (PRU15).

“Parti Perikatan Nasional yang didukung oleh 50 orang Ahli Dewan Rakyat bersama 3 Ahli Dewan Rakyat bebas akan terus bersama, bersatu padu dan komited untuk menyokong dasar dan perancangan Kerajaan Perikatan Nasional menjayakan pelan pemulihan negara, mengutamakan kebajikan rakyat dan menjamin kelangsungan negara.

“Mesyuarat juga telah membincangkan secara mendalam senario politik semasa negara dan mendengar serta mengambil maklum semua pandangan dari parti-parti komponen bagi memperkukuhkan kerjasama politik dan membuat persiapan rapi bagi menghadapi Pilihan Umum ke 15,” katanya dalam kenyataan hari ini.

Bekas Perdana Menteri itu mengeluarkan kenyataan setelah mempengerusikan mesyuarat Majlis Tertinggi PN pagi tadi setelah mendapat kebenaran Majlis Keselamatan Negara (MKN).

Mesyuarat telah dihadiri oleh semua ahli Majlis Tertinggi termasuk Presiden parti-parti komponen iaitu Presiden PAS, Datuk Seri Haji Abdul Hadi Awang; Presiden STAR, Datuk Seri Dr Jeffrey Kitingan; Presiden SAPP, Datuk Seri Panglima Yong Teck Lee; Presiden Gerakan, Datuk Dominic Lau.

Hadir sama Timbalan Presiden Bersatu, Seri Ahmad Faizal Azumu; Setiausaha Agung Bersatu, Datuk Seri Hamzah Zainuddin, Ahli Majlis Pimpinan Tertinggi (MPT) Bersatu, Datuk Seri Mohamed Azmin Ali; Naib Presiden PAS, Datuk Seri Dr Ahmad Samsuri Mohktar; dan Setiausaha Agung PAS, Datuk Seri Takiyuddin Hassan serta wakil-wakil dari parti komponen.

Semalam, Ahli Parlimen Bera, Datuk Seri Ismail Sabri Yaakob mengangkat sumpah sebagai Perdana Menteri ke-9 di hadapan Yang di-Pertuan Agong di Istana Negara, susulan peletakan jawatan Muhyiddin 16 Ogos lalu.

Ismail Sabri sebelum ini adalah Timbalan Perdana Menteri yang juga Menteri Pertahanan di bawah pentadbiran Kerajaan PN pimpinan Muhyiddin.


Harga petrol, diesel tak berubah hingga 15 Februari ini

Harga semua jenis petrol dan diesel kekal tidak berubah sehingga Rabu depan (15 Februari 2023), tatkala media sosial terus menularkan kenyataan Datuk Seri Anwar Ibrahim bahawa beliau akan menurunkan harga petrol jika menjadi Perdana Menteri.

Dalam kenyataan hari ini, Kementerian Kewangan (MoF) berkata harga petrol RON97 kekal RM3.35, manakala RON95 dan diesel masing-masing RM2.05 serta RM2.15 seliter.

“Bagi melindungi pengguna daripada kesan kenaikan harga sebenar minyak di pasaran global, kerajaan mengekalkan harga runcit petrol RON95 pada paras harga siling RM2.05 seliter dan diesel RM2.15 seliter, sungguhpun harga pasaran sebenar bagi kedua-dua produk telah meningkat melebihi paras harga siling yang telah ditetapkan.

“Kerajaan juga akan terus memantau kesan perubahan harga minyak mentah dunia serta mengambil langkah yang bersesuaian bagi memastikan kebajikan dan kesejahteraan rakyat terus terpelihara,” kata MoF.

Sebelum ini, Anwar pada 17 Julai 2022 dipetik Astro Awani sebagai berkata beliau tidak menjadi Perdana Menteri dan tidak berdaya untuk menurunkan harga minyak

Kenyataan itu dikeluarkan Anwar sebagai menjawab sindiran pihak-pihak tertentu yang mempertikai janji-janji yang diberikannya jika parti itu menang pada pilihan raya umum (PRU) akan datang.

“Sekarang kalau kita berjaya (menang PRU) kali ini, janji kita akan tunaikan sepenuhnya. Ramai yang sindir pasal apa menang hari ini, kata turun minyak esok, kenapa tak tadi? Saya tidak menjadi Perdana Menteri nak buat macam mana?

“Kalau sekarang, dengan harga minyak sawit sekarang, tidak ada sebab minyak tidak boleh turun. Minyak mentah, minyak makan tidak boleh turun sebab pihak penguasa memikirkan cara menyelamatkan korporat di atas dan kita pula memikirkan rakyat di bawah.

“Kalau nak selamatkan kita, nak selamatkan mutu pendidikan, kesihatan, upah dan sebagainya, kita mesti sedia tolak kerajaan yang sudah berusia 60 tahun itu,” katanya semasa ucapan penggulungan Presiden pada Kongres Nasional Keadilan ke-16 di Shah Alam.


Sampai bila rakyat nak kena ikat perut bila harga barang naik? soal Gerakan

Parti Gerakan menggesa kerajaan campuran mencari pendekatan dan formula dengan kadar segera untuk menangani kenaikan harga barang yang diramalkan berlaku tak lama lagi.

Naib Presiden Gerakan, Datuk G Parameswaran berkata, laporan berita sebelum ini yang menjangka harga barang akan naik 20 peratus pada 20 Ogos perlu dipandang serius dan kerajaan digesa jangan menambah kerisauan rakyat dengan alasan tidak munasabah.

“Perdana Menteri (Datuk Seri Anwar Ibrahim) perlu selesaikan isu kenaikan harga barang ini. Jangan tambah kerisauan dan beban kepada rakyat yang begitu menderita ketika ini. Ingat, jika asyik naik harga rakyat akan menjadi mangsa sehingga memaksa mereka mengikat perut kelak.

“Sampai bila rakyat nak menderita, dulu anda semua yang asyik bercakap dan mengkritik kerajaan sebelum-sebelum ini. Kini apabila sudah berkuasa, bukankah itu jadi keutamaan anda? Mengapa asyik sibuk cari salah pembangkang.

“Gunakan semua formula, cadangan serta peruntukan yang ada untuk selesaikan masalah rakyat, itu yang paling penting. Menteri sekarang lebih suka kejar populariti daripada dengar masalah dan selesaikan isu mereka,” katanya dipetik laporan MalaysiaGazette.

Kata Parameswaran lagi, kenaikan harga barang ini akan menyebabkan kuasa beli rakyat akan menurun.

Jelasnya tidak sampai dua bulan selepas harga ayam dan telur naik, kini ada laporan kesemua harga barang akan meningkat.

“Bagaimana agaknya rakyat hendak hidup selepas ini? Gaji tidak naik tapi kos semuanya naik. Bagaimana hendak lalui tekanan seperti ini? Adakah kerajaan kini fikir semua itu atau hanya sibuk berkempen serta berpolitik.

“Fikir sikit tentang rakyat akan sengsara terutamanya golongan B40 dan M40,” tegasnya.

Parameswaran juga berharap rakyat sedar bahawa kerajaan hari ini tidak pernah fokus untuk menyelesaikan masalah rakyat.


Projek HSR ke JB mampu buka peluang pekerjaan, perniagaan

Rancangan kerajaan berhubung pelaksanaan projek Kereta Api Berkelajuan Tinggi (HSR) ke Johor Bahru, malahan juga ke utara untuk disambung dengan HSR dari Bangkok ke sempadan Malaysia-Thailand boleh menjadi pemangkin kepada pertumbuhan negara, kata Tan Sri Muhyiddin Yassin.

Ahli Parlimen Pagoh itu berkata negara memerlukan perancangan pembangunan penting atau ikonik yang boleh melonjakkan atau ‘spearhead’ pertumbuhan pengeluaran negara, peluang pekerjaan dan pendapatan dalam jangka pendek dan sederhana.

“Impak projek seperti ini akan memberi kesan berganda dalam membuka peluang pekerjaan dan perniagaan baharu serta pembangunan wilayah dan pengwujudan bandar-bandar baharu sepanjang laluan HSR.

“Ini sudah tentunya akan menghasilkan nilai berganda berbilion ringgit dan mendatangkan manfaat besar kepada rakyat termasuk masyarakat Bumiputera,” katanya di Dewan Rakyat hari ini semasa membahaskan Rancangan Malaysia Ke-12 (RMK-12).

Projek tersebut boleh dijalankan dengan menggunakan kaedah pembiayaan swasta yang melibatkan konsortium kewangan dalam negara.

Jelasnya, langkah tersebut juga sejajar dengan matlamat negara untuk menuju Negara Berpendapatan Tinggi menjelang 2025, dengan Pendapatan Negara Kasar per kapita meningkat dari RM42,7554 kepada RM54,843.

“Dengan adanya dasar dan instrumen yang tepat dan pelaksanaan Game Changer yang agresif dalam RMK-12, sasaran ini tidak mustahil dicapai,” katanya lagi.

Muhyiddin yang juga Pengerusi Majlis Pemulihan Negara (MPN) juga menegaskan langkah segera perlu diambil bagi menangani isu penggangguran dikalangan rakyat, ia ekoran ramai yang terjejas punca pendapatan mereka akibat pandemik yang melanda negara.

“Kerajaan perlu meneruskan tindakan proaktif di bawah Majlis Pekerjaan Negara untuk mencapai sasaran mewujudkan 500,000 peluang pekerjaan pada tahun ini. Setakat ini 376,000 pencari kerja telah berjaya mendapat pekerjaan di bawah inisiatif kerajaan.

“Pada permulaan pelaksanaan RMK-12 ini, usaha mengenal pasti secara agresif golongan yang mengganggur akibat pandemik Covid-19 perlu diberikan keutamaan,” ujarnya lagi.

Beliau turut menggesa semua pihak untuk bersatu dan mengenepikan fahaman politik demi memacu negara ke arah pemulihan yang mampan disamping mengembalikan kegemilangan negara.

Sekarang adalah masanya. Bersatu kita teguh, bercerai kita roboh. Bersatulah atas nama anak Malaysia dengan semangat wira seumpama berperang melawan musuh durjana.

“Kita sudah hampir menang melawan musuh halimunan, Covid-19, sasaran kita kini adalah untuk mendokong usaha Kerajaan memulihkan negara yang kita cintai ini dan membawa Malaysia kembali ke puncak kegemilangan dan merealisasikan Wawasan Kemakmuran Bersama 2030,” katanya.


2,586 mangsa banjir, tanah runtuh 5 negeri masih berlindung di 19 PPS

Jumlah mangsa banjir dan tanah runtuh di lima negeri – Sabah, Kelantan, Sarawak, Terengganu dan Perak – yang ditempatkan di pusat pemindahan sementara (PPS) sehingga jam 12 tengah hari ini (Selasa, 27 Disember 2022), terus berkurangan.

Pada masa sama, hanya tinggal 19 PPS sahaja di lapan daerah yang dilanda banjir dan satu daerah di Sarawak yang terkesan akibat tanah runtuh, menurut data dikongsi Agensi Pengurusan Bencana Negara (NADMA), hari ini.

Sabah mencatat jumlah mangsa teramai iaitu 1,606 orang daripada 359 mangsa di tiga daerah yang dipindahkan di sembilan PPS.

Daripada jumlah itu, 766 mangsa daripada 177 keluarga di Pitas ditempatkan di enam PPS; Sandakan (705 mangsa/126 keluarga/satu PPS); dan Kota Belud (135 mangsa/56 keluarga/dua PPS).

Di Kelantan, seramai 638 mangsa daripada 218 keluarga di Pasir Mas kini berlindung di empat PPS, sementara PPS di Tumpat telah ditutup.

Bagi Sarawak pula, seramai 148 mangsa banjir dan tanah runtuh daripada 37 keluarga kini ditempatkan di tiga PPS.

Ia melibatkan 84 mangsa daripada 27 keluarga dari Serian dan tujuh mangsa (tiga keluarga) yang masing-masing ditempatkan di satu PPS. Manakala 57 mangsa daripada tujuh keluarga tanah runtuh di Serian juga ditempatkan di sebuah PPS.

Banjir di Terengganu pula semakin surut dengan kini hanya melibatkan 138 mangsa daripada 41 keluarga di Besut yang masih ditempatkan di dua PPS.

Sementara, di Perak, seramai 62 mangsa daripada 13 keluarga di Hilir Perak juga ditempatkan di sebuah PPS.


Ucapan perbahasan RUU Perbekalan 2023 Tan Sri Muhyiddin Yassin

Saya mengucapkan terima kasih kerana diberikan peluang untuk mengambil bahagian dalam perbahasan Belanjawan bagi tahun 2023 pada kali ini.

Terlebih dahulu, saya mengajak Ahli-Ahli yang Berhormat mendoakan agar semua mangsa banjir di negeri Johor dan negeri-negeri lain yang terlibat diberi kesabaran dalam berdepan musibah dan dipermudahkan segala urusan, insya-Allah.

Sehubungan itu, saya ingin mencadangkan supaya kerajaan meluluskan peruntukan segera sebanyak RM300,000 kepada semua Ahli Parlimen yang kawasan mereka dilanda banjir, termasuk Ahli Parlimen Pembangkang. Peruntukan ini boleh digunakan oleh Ahli-Ahli Parlimen
untuk menyalurkan bantuan segera kepada mangsa-mangsa banjir.

Oleh kerana negeri Johor terjejas teruk dengan musibah banjir kali ini, saya juga mencadangkan supaya Kerajaan Persekutuan menyalurkan peruntukan sebanyak RM100 juta kepada Kerajaan Negeri Johor untuk tujuan membantu mangsa banjir dan membiayai program pemulihan
pasca banjir.

Saya telah mendengar dan meneliti kandungan ucapan pembentangan Belanjawan 2023, dan mendapati keseluruhan Belanjawan 2023 yang ditawarkan oleh kerajaan campuran PH dan BN masih belum dapat menggarap secara komprehensif arah tuju yang jelas bagi memulihkan semula ekonomi negara secara lebih berkesan.

Saya membuat perbandingan Belanjawan Tambun dengan manifesto Pakatan Harapan (PH). Terdapat banyak janji dalam manifesto PH yang tidak ditepati atau tidak disentuh langsung di dalam Belanjawan ini. Cukuplah jika saya sebutkan yang utama sahaja iaitu pertama, Dana Peruntukan Kawasan sama rata kepada semua wakil rakyat.

Kedua, komitmen Kerajaan untuk menghapuskan kartel dalam sektor bahan makanan dan keperluan asas bagi membasmi kegiatan kaut keuntungan melampau.

Ketiganya, janji-janji dalam bidang pendidikan seperti Program Pemansuhan Hutang bersasar khas kepada golongan miskin dan isi rumah B40, memperkenalkan Biasiswa B40 dan menambah peruntukan program sarapan percuma, yang tidak disentuh dalam ucapan pembentangan.

Beranikah Tambun mengakui janji-janji manifesto PH sekadar retorik politik?

Bagaimana pula dengan janji-janji manifesto parti-parti lain dalam kerajaan campuran? Ini termasuk janji Barisan Nasional untuk memperkenalkan Skim Bantuan Pendapatan Asas di mana kerajaan akan mengkreditkan top up secara automatik ke dalam akaun semua isi rumah yang mempunyai pendapatan kurang RM2,208 sebulan.

Ucapan YAB Tambun juga nampaknya tidak komprehensif serta tidak menyentuh masalah sebenar rakyat di peringkat akar umbi. Yang digemari Tambun hanyalah bermadah.

Rakyat tidak berminat untuk mendengar madah dan istilah yang digunakan oleh Tambun, tetapi lebih risau tentang keperluan asas dan jaminan masa depan ekonomi dan kebajikan mereka.

Bagaimana rakyat hendak berdepan dengan situasi perbelanjaan berganda menjelang pembukaan semula sekolah, ketibaan bulan puasa dan persediaan menghadapi Aidilfitri yang semakin hampir? Semua ini terpaksa dilalui rakyat dalam keadaan beban kos sara hidup yang terus
meningkat dan kadar inflasi yang tinggi.

Kita tidak mendengar apakah penyelesaian sebenar kepada masalah kos sara hidup rakyat daripada pembentangan Belanjawan ini.

Dalam ucapan ini, saya ingin menyentuh tentang tiga (3) perkara utama secara khusus iaitu dasar fiskal negara, subsidi bersasar dan isu Kumpulan Wang Simpanan Pekerja (KWSP).

Dasar fiskal negara

Berdasarkan laporan Bank Negara Malaysia (BNM), ekonomi Malaysia mencatatkan pertumbuhan Keluaran Dalam Negara Kasar (KDNK) sebanyak 8.7 peratus pada tahun 2022. Ini boleh dilihat sebagai salah satu petanda positif pemulihan ekonomi negara.

Namun, angka ini tidak memberi makna dan tidak menggambarkan situasi sebenar ekonomi rakyat, terutamanya mereka yang sedang bergelut dengan kesan-kesan akibat peningkatan kos sara hidup.

Realitinya, kadar pertumbuhan ekonomi kekal pada kadar sederhana dan tidak sekata, dengan pelbagai kekangan merentas beberapa sektor utama, termasuk sektor ekonomi, sosial serta pendidikan.

Menurut laporan Tinjauan Ekonomi dan Fiskal dan Anggaran Hasil terkini, kadar pertumbuhan hasil kerajaan Pusat menunjukkan trend menurun, daripada purata tahunan sebanyak 10.7 peratus dalam tempoh 2000 hingga 2009 kepada 4.5 peratus antara 2010 hingga 2018.

Saya juga ingin mengingatkan bahawa Malaysia mempunyai lebih kurang 1.3 juta pembayar cukai individu. Ini mewakili hanya 4 peratus yang menampung keseluruhan populasi yang melebihi 33.5 juta.

Sebahagian besar kutipan hasil digunakan untuk perbelanjaan mengurus (operating expenditure, OE) dengan peruntukan terbesar diberikan kepada emolumen, diikuti peruntukan persaraan, geran kepada badan berkanun, negeri, dan lain-lain.

Perbelanjaan mengurus yang menggunakan 99% daripada hasil kerajaan Pusat seperti di dalam Belanjawan yang dibentangkan oleh YAB Tambun adalah tanda kesihatan fiskal yang terhad dan membimbangkan.

Tambahan lagi, dasar mengenai konsolidasi Belanjawan untuk mengurangkan defisit kepada 3.2 peratus daripada KDNK menjelang 2025, dilihat sebagai kurang realistik dalam keadaan negara masih dalam proses pemulihan ekonomi dan rakyat serta perniagaan masih
memerlukan bantuan kerajaan.

Situasi geopolitik semasa juga menyebabkan ketidaktentuan harga minyak yang memberi kesan negatif kepada pendapatan negara, termasuk mengehadkan kadar bantuan kepada rakyat.

Subsidi bersasar

Dalam ucapan Belanjawan Tambun, didapati jumlah subsidi dikurangkan daripada RM80 bilion kepada RM64 bilion pada tahun 2023.

Persoalan saya, adakah Kerajaan telah pun menilai dan mengenal pasti kesan terhadap pengurangan ini?

Hal ini kerana pengurangan jumlah subsidi boleh menyebabkan kenaikan kadar inflasi yang mendadak pada tahun ini. Rata-rata rakyat yang tidak berkemampuan masih sengsara untuk meletakkan makanan
di atas meja.

Tambahan pula, meskipun terdapat momentum positif dalam proses pemulihan ekonomi, kerajaan perlu mengambil langkah proaktif supaya bantuan dapat disalurkan segera secara efektif kepada golongan yang memerlukan.

Subsidi yang diberikan oleh Kerajaan kepada rakyat ternyata dapat meringankan beban mereka, tetapi ia seharusnya dilakukan secara bersasar.

Subsidi merupakan bantuan kewangan, bukannya satu bentuk insentif kerajaan. Kita mahu supaya subsidi kerajaan memberi manfaat kepada mereka yang benar-benar memerlukan, sementara golongan
yang berkemampuan pula dapat bersama-sama menyumbang kepada kebajikan masyarakat dan kemajuan ekonomi negara.

Oleh itu, kadar produktiviti memainkan peranan penting dalam penentuan pengeluaran subsidi untuk mengelakkan sebarang ketirisan
dan pembaziran dalam perbelanjaan Kerajaan.

Sebagai contoh, semua kos bahan input dalam rantaian pengeluaran perlulah berdasarkan peningkatan kadar produktiviti.

Selain itu, Kerajaan perlu mewujudkan mekanisme bagi memastikan peningkatan daya pengeluaran di negara ini.

Malahan, YAB Tambun dalam Belanjawan menyebut tentang iltizam kerajaan hari ini untuk mengambil pendekatan yang progresif dalam konteks subsidi bersasar, namun saya melihat masih tiada mekanisme yang kukuh dalam aspek pelaksanaannya.

Kerajaan hari ini tidak membuat saringan had subsidi mengikut kategori pendapatan T20, M40 dan B40, seperti mana yang telah dilaksanakan oleh Kerajaan sebelum ini.

Bukan itu sahaja, klasifikasi subsidi haruslah disemak semula secara teliti untuk mengurangkan bebanan fiskal negara. Misalnya, subsidi terhadap bahan input seperti baja bolehlah dikekalkan, namun subsidi menyeluruh terhadap output seperti bahan api haruslah
diselaraskan dengan harga semasa global.

Seperti yang telah saya nyatakan sebelum ini, ia mestilah mengikut formula produktiviti bagi setiap kos bahan input kepada output.

Sebagai sebuah kerajaan yang bertanggungjawab, Kerajaan perlu menjalankan pemantauan dan intervensi untuk menentukan keberhasilan (outcome) terhadap langkah ini iaitu pengurangan kadar kemiskinan.

Caruman KWSP

Dalam Belanjawan turut diumumkan cadangan untuk mengkreditkan RM500 ke Akaun 1 pencarum KWSP berusia antara 40
hingga 54 tahun yang mempunyai simpanan kurang daripada RM10,000.

Ini melibatkan peruntukan sebanyak RM1 bilion.

Tidak perlulah saya bercakap panjang mengenai perkara ini memandangkan YB Ayer Hitam ketika membahaskan ucapan Belanjawan 2023 telah pun mengulas panjang lebar tentang pemberian
ini yang ternyata indah khabar daripada rupa.

Hakikatnya, bantuan KWSP yang diumumkan oleh YAB Tambun hanya untuk segelintir pencarum iaitu kumpulan umur 40 hingga 54 tahun sahaja, sedangkan hampir 53 peratus penyumbang caruman yang aktif tidak mendapat manfaat daripada pemberian ini. Golongan pencarum
yang berumur di bawah usia 40 tahun pula dinafikan hak mereka untuk mendapat bantuan yang sama.

Permintaan rata-rata pencarum untuk mengeluarkan simpanan KWSP juga tidak dipedulikan. Jelas kerajaan hari ini tidak mendengar
denyut nadi rakyat yang sedang dihimpit oleh bebanan kos sara hidup yang tinggi. Benar KWSP adalah untuk simpanan hari tua, tetapi apa guna
bercakap tentang hari tua, jika hari ini pun rakyat tidak mempunyai wang untuk keperluan harian.

Memacu Agenda Bumiputera

Seperti yang telah saya tegaskan dalam ucapan perbahasan Titah Diraja saya di Dewan yang mulia ini, dasar mengenai Bumiputera mesti menjadi keutamaan Kerajaan dan tidak boleh dikompromi sama sekali.

Berdasarkan jawapan YB Papar pada 23 Februari lalu, nampaknya kerajaan mengambil pendekatan yang agak terburu-buru dalam menggantikan dasar WKB2030 dengan konsep baharu Malaysia Madani
yang masih belum jelas perancangannya. Harus diingatkan bahawa WKB2030 telah disepakati untuk menjadi tonggak wawasan negara sehingga tahun 2030, malah termaktub dalam dokumen RMKe-12 yang
telah diluluskan oleh Dewan yang Mulia ini.

Agenda Bumiputera sebenarnya telah diberi penekanan khusus dalam Dasar Wawasan Kemakmuran Bersama 2030 (2020-2030) sebagai kesinambungan dasar-dasar Kerajaan terdahulu iaitu Dasar Ekonomi Baru (1970-1990) dan Dasar Pembangunan Nasional (1990-
2000).

Di bawah gagasan besar WKB2030 ini, Majlis Tindakan Kemakmuran Bersama (MTKB) telah pun ditubuhkan yang berfungsi sebagai sebuah mekanisme pemantauan di peringkat tertinggi untuk memastikan semua sasaran golongan Bumiputera dapat dicapai.

Sebaliknya, sehingga kini, saya tidak melihat agenda ini disebut secara jelas dalam Dasar Malaysia Madani mahupun dalam mana-mana komitmen Kerajaan campuran pada hari ini.

Justeru dalam hal ini, Kerajaan perlu menjelaskan secara terperinci tentang kedudukan dasar dan agenda Bumiputera dalam dasar pembangunan negara. Kajian impak berkaitan status pencapaian syarikat Bumiputera dalam pelbagai bidang ekonomi yang telah dibantu serta
menerima manfaat dari pakej dan inisiatif Kerajaan perlulah dibentangkan. Ini amat penting bagi melihat sejauh mana dasar-dasar
berkaitan, benar-benar memberi manfaat kepada golongan Bumiputera.

Ini termasuk memperincikan pelan tindakan jangka pendek, sederhana dan panjang yang telah, sedang dan akan diambil oleh pihak Kerajaan serta mekanisme pemantauan selaras dengan Tindakan Pembangunan Bumiputera 2030 (TBP2030) yang telah diumumkan
Kerajaan sebelum ini.

Dalam RMKe-12 misalnya, antara penekanan yang diberi termasuk sasaran pertambahan sumbangan kepada PMKS Bumiputera sebanyak 15 peratus daripada KDNK. Bagi mencapai sasaran ini, usaha memperkasa golongan Bumiputera perlu dipergiat menerusi pembiayaan
dan pelaksanaan program keusahawanan seperti Dana Kemakmuran Bumiputera.

Seperkara lagi ialah mengenai Yayasan Pelaburan Bumiputera, Yayasan Amanah Hartanah Bumiputera dan Yayasan Ekuiti Nasional yang hendak disatukan.

Saya ingin bertanya adakah kerajaan telah menimbangkan dengan sebaik-baiknya keputusan ini? Ini kerana ketiga-tiga entiti ini mempunyai fungsi yang berbeza dalam meningkatkan taraf sosio-ekonomi masyarakat Bumiputera dari segi pemilikan wang
simpanan, hartanah dan ekuiti. Tidakkah penggabungan ketiga-tiga entiti ini akan menyebabkan fungsi setiap entiti tersebut luntur dan seterusnya menjejaskan pencapaian sasaran pemilikan kekayaan Bumiputera.

Menjaga kebajikan warga FELDA

Walaupun Belanjawan 2023 mengiktiraf peranan peneroka FELDAyang telah menyumbang kepada tabung wakaf negara, namun agakmalang apabila kebajikan mereka seolah-olah tidak diberi perhatian yangkhusus oleh kerajaan hari ini.

Inisiatif pelupusan hutang RM8 bilion peneroka FELDA olehKerajaan Perikatan Nasional tidak diteruskan oleh Kerajaan PakatanHarapan atas alasan ia memberi kesan kepada aliran tunai FELDA. Sayatidak fikir inisiatif pelupusan hutang yang dilaksanakan oleh kerajaanPerikatan Nasional dahulu memberi kesan besar kepada aliran tunaiFELDA kerana hutang-hutang itu adalah hutang lapuk, di samping FELDAjuga telah menerbitkan sukuk bernilai RM9.9 bilion yang dijamin olehkerajaan. Sepatutnya dengan sukuk yang diterbitkan untuk memulih danmeningkatkan daya saing FELDA, FELDA mempunyai kemampuan untukmeneruskan inisiatif pelupusan hutang peneroka yang telah dimulakanoleh kerajaan Perikatan Nasional. Bagi saya mudah saja. Kalau hendakseribu daya, kalau tak hendak seribu dalih.

Selain itu Belanjawan 2023 juga langsung tidak menyentuhmengenai inisiatif-inisiatif lain untuk warga FELDA termasuk perumahangenerasi kedua. Adakah Kerajaan Madani ini tidak memandang wargaFELDA sebagai kelompok masyarakat yang penting dan memerlukanpembelaan? Atau ini sebenarnya dendam politik Pakatan Harapanterhadap warga FELDA yang diketahui rata-ratanya menolak PakatanHarapan dalam Pilihan Raya Umum-15 yang lalu?

Amat malang, Barisan Nasional yang kini berada di dalam kerajaanpimpinan Pakatan Harapan tidak mampu bersuara untuk membelakebajikan warga FELDA walaupun dahulunya warga FELDA lah yangmenjadi penyokong kuat mereka.

Maka, sudah tibalah masanya untuk seluruh warga FELDA beralihmenyokong Perikatan Nasional yang telah terbukti serius untuk membelanasib warga FELDA, termasuk inisiatif melupuskan hutang peneroka.Tidak usahlah menyokong Barisan Nasional lagi kerana ternyata BarisanNasional telah berada di bawah telunjuk Pakatan Harapan.

Sebagai pihak pembangkang, kami kekal profesional dan telusuntuk memainkan peranan semak dan imbang (check and balance)secara konstruktif. Saya berharap pihak Kerajaan akan memperhalusidan meneladani isu-isu yang telah dibentangkan. Bukan bersikap pilihkasih dan hanya pandai memainkan sentimen dendam kesumat,mencari-cari salah individu tertentu secara terancang atau dengan izin “selective prosecution”.

Sikap dangkal sebegini perlu segera dihentikan. Ini bukanlah cara pentadbiran Kerajaan yang seperti rakyatmahukan.

Menjunjung prinsip Prihatin, Bersih dan Stabil, kami menyokongdasar dan perancangan Kerajaan yang baik serta memberi manfaatsebenar kepada rakyat, serta menolak mana-mana dasar yangmemudaratkan rakyat.


Rosmah tak bekerja semasa melakukan pengubahan wang haram: Pendakwaan

Isteri bekas perdana menteri, Datin Seri Rosmah Mansor yang juga isteri bekas Perdana Menteri, Datuk Seri Najib Razak tidak bekerja ketika melakukan kesalahan pengubahan wang haram.

Pasukan pendakwaan yang diketuai Timbalan Pendakwa Raya, Ahmad Akram Gharib, berkata Rosmah ketika itu mendepositkan cek membabitkan jumlah besar ke dalam akaun Affin Bank miliknya.

Katanya, wang berkenaan didepositkan dengan bantuan Pengurus Kediaman Kompleks Seri Perdana, Putrajaya, Roslan Sohari.

“Wang terbabit digunakan Rosmah untuk membayar bil telefon dan kad kredit miliknya serta ahli keluarga.

“Tindakan itu dibuat menerusi cek ditandatanganinya,” katanya dipetik laporan BH.

Ahmad Akram berkata demikian ketika membaca kenyataan pembukaan di hadapan Hakim Mahkamah Tinggi, K Muniandy, hari ini.

Rosmah didakwa di Mahkamah Sesyen pada 4 Oktober 2018, sebelum kes itu dipindahkan ke Mahkamah Tinggi.

Dalam kenyataan pembukaan itu juga, Ahmad Akram juga berkata akan membuktikan Rosmah memberi kenyataan palsu berhubung wang dimasukkan dalam akaunnya ketika disoal siasat pegawai Suruhanjaya Pencegahan Rasuah Malaysia (SPRM).

Ahmad Akram berkata, pihaknya akan mengemukakan kenyataan direkodkan daripada Rosmah mengikut Seksyen 32(3) Akta Pencegahan Pengubahan Wang Haram, Pencegahan Pembiayaan Keganasan dan Hasil Daripada Aktiviti Haram 2001 (AMLA).

“Menjadi kes pendakwaan apabila keseluruhan keterangan dipertimbangkan secara menyeluruh, tindakan tertuduh (Rosmah) menyokong kesimpulan yang tidak dapat ditolak bahawa deposit dipersoalkan adalah hasil aktiviti menyalahi undang-undang mengikut Seksyen 4(1)(a) AMLA.

“Bukti dikemukakan pihak pendakwaan akan membuktikan bahawa deposit berkenaan hasil aktiviti haram,” katanya lagi.

Ahmad Akram berkata, Rosmah tidak mengisytiharkan wang depositnya kepada Lembaga Hasil Dalam Negeri (LHDN) seperti dikehendaki undang-undang.

“Tertuduh melanggar Seksyen 112 Akta Cukai Pendapatan 1967, kesalahan di bawah AMLA.

“Oleh itu, perlakuan Rosmah adalah satu kesalahan yang serius atas aktiviti menyalahi undang-undang iaitu pengubahan wang haram,” katanya lagi.

Beliau berdepan 12 tuduhan pengubahan wang haram membabitkan RM7,097,750 juta dan lima tuduhan gagal mengisytiharkan pendapatannya kepada Lembaga Hasil Dalam Negeri (LHDN) antara 2013 dan 2018.

Pada 1 September 2022, Hakim Mohamed Zaini Mazlan, mendapati Rosmah bersalah atas tiga pertuduhan rasuah berkaitan projek hibrid solar bernilai RM1.25 bilion untuk 369 sekolah luar bandar di Sarawak dan menjatuhkan hukuman penjara 10 tahun serta denda RM970 juta.

Hakim itu juga memerintahkan Rosmah dipenjara 30 tahun jika gagal membayar denda berkenaan, namun membenarkan permohonan penangguhan pelaksanaan hukuman penjara dan denda sementara menunggu rayuannya di Mahkamah Rayuan.


‘Saya tak nikah Rina Harun’

Menteri Tenaga dan Sumber Asli Datuk Seri Takiyuddin Hassan hari ini (18 Oktober 2022) menafikan mendirikan rumah tangga dengan mana-mana wanita dalam tempoh 15 tahun kebelakangan.

Penafian itu termasuk dakwaan beliau bernikah dengan Menteri Pembangunan Wanita Keluarga dan Masyarakat, Datuk Seri Rina Harun, menurut laporan Awani.

Tegas Setiausaha Agung PAS itu, perkahwinan merupakan isu yang sangat peribadi bagi setiap individu.

“Saya nak beritahu bahawa dalam tempoh 10 tahun ataupun 15 tahun sebelum ini saya tidak pernah mendirikan rumah tangga dengan sesiapa saja.

“10 tahun itu dua kali pilihan raya, 15 tahun itu tiga kali (pilihan raya). Saya… saya tak pernah mendirikan rumah tangga dengan siapa-siapa saja,” kata Takiyuddin, mengulas desas-desus beliau bernikah lagi.

Beliau berkata demikian kepada pemberita ketika ditemui selepas mengadakan pertemuan dan mesyuarat di Ibu Pejabat Tenaga Nasional Berhad (TNB) Kota Bharu, hari ini.

Beberapa hari lalu media melaporkan Takiyuddin berteka teki mengenai status perkahwinannya dengan seorang ahli politik dari Selangor.

Media memetik Takiyuddin sebagai berkata isteri beliau merupakan seorang pengundi di Malaysia.

“My wife is a voter in Malaysia, so she’s considered as a politician, a voter is a politician (isteri saya seorang pengundi di Malaysia, jadi dia dianggap sebagai ahli politik, seorang pengundi adalah seorang ahli politik),” katanya.


Apandi tak berminat dengan asas kedaulatan undang-undang, kata Hakim dalam kes saman Kit Siang

Tan Sri Sri Mohamed Apandi Ali disifatkan mahkamah sebagai seorang yang tidak menunjukkan sikap tidak berminat dan tidak kisah terhadap kedaulatan undang-undang yang asas dan akal yang wajar (common sense).

Mahkamah Tinggi Kuala Lumpur mengeluarkan penghakiman 100 halaman penuh pada Khamis berhubung kes saman bekas Peguam Negara itu terhadap veteran DAP, Lim Kit Siang yang menyaksikan Apandi kalah dalam saman tersebut dan diarah membayar RM80,000 kepada defendan.

Perkara itu dilihat Hakim Datuk Azimah Omar ketika Apandi berulang kali disoal oleh peguam Kit Siang berhubung tindakan membersihkan Datuk Seri Najib Razak daripada kesalahan, dengan menerima hujah yang wang RM2.6 bilion yang diterima bekas Perdana Menteri itu adalah daripada kerabat diraja Arab Saudi.

“Walaupun dengan penuh hormat, mahkamah perlu menyatakan rasa cemuh terhadap keterangan bertentangan oleh plaintif, sikap mengelak dan kenyataan tidak benar.

“Ia bukanlah sains roket untuk memahami isu RM2.6 bilion (yang diisytihar Apandi sebagai derma) adalah teras kepada kesnya sendiri.

“Ia satu kelalaian besar jika plaintif menggunakan kesempatan di mahkamah, tanpa benar-benar berterus-terang dan bersedia sepenuhnya untuk menjustifikasikan keputusannya memilih naratif derma untuk membebaskan Najib,” kata hakim seperti dipetik laporan The Edge.

Dalam penghakimannya, Azimah juga berkata Apandi juga memberi keterangan bertentangan dengan kenyataan sebelumnya ketika ditanya peguam berkenaan sidang medianya pada 2016, di mana dia menerima naratif derma dan membersihkan Najib daripada kesalahan.

“Kenapa Apandi berkata tidak benar tentang pertemuan dan rakaman keterangan oleh pihak didakwa sebagai penderma?

“Mengapa bekas peguam negara mengisytiharkan kepada dunia yang delegasi bertemu penderma (dan mendapatkan pengesahan daripadanya), walaupun dia tahu yang delegasinya tidak bertemu atau bercakap pun dengan (penderma)?

“Mahkamah benar-benar bingung dengan keterangan plaintif yang mengakui mengambil naratif derma secara keseluruhannya, walaupun tanpa bukti langsung dan lebih cenderung kepada bukti khabar angin delegas.

“Di situ jelas keterangan Apandi sendiri menunjukkan sikap tidak berminat, mengelak dan berlepas diri (disassociate) untuk menyiasat derma dengan lebih lanjut,” katanya lagi.

Apandi menyaman Kit Siang berhubung artikel bertajuk “Dangerous fallacy to think Malaysia’s on the road to integrity” yang diterbitkan dalam blognya pada 2019.

Azimah berkata Kit Siang ada justifikasi untuk membangkitkan isu tersebut, terutama susulan sabitan terhadap Najib dalam kes rasuah RM42 juta SRC International.

Mahkamah ketika itu mengarahkan Apandi membayar RM80,000 sebagai ganti rugi kos kepada Kit Siang.


Kes rasuah Zahid ditarik balik, kenapa DAP senyap sahaja? soal Tuan Ibrahim

DAP dibidas sebagai tidak berprinsip apabila duduk diam dalam isu melibatkan penarikan kes rasuah Presiden UMNO, Datuk Seri Ahmad Zahid Hamidi.

Timbalan Presiden PAS, Datuk Seri Tuan Ibrahim Tuan Man mengkritik DAP yang kononnya melawan rasuah tetapi berdiam diri membisu seribu bahasa dalam isu kes Zahid yang ditarik balik prosidingnya oleh Peguam Negara sebelum ini.

“DAP kata bangkit pertahan integriti, negara perlu maruah, mana ada, bila berlaku demikian kenapa senyap,” katanya dalam ceramah Grand Finale Perikatan Nasional Simpang Jeram malam ini.

Tegasnya, isu penarikan balik kes rasuah Zahid mencemarkan imej negara apabila kerajaan campuran Datuk Seri Anwar Ibrahim yang kononnnya melaungkan melawan rasuah tapi kini akhirnya mereka yang membebaskan perasuah.

“Pihak pendakwaan tidak meneruskan kes terhadap pendakwaan kepada Timbalan Perdana Menteri, ini soal maruah negara,” ujarnya lagi.

Bagi beliau, sama ada Cina, India, Melayu dan seluruh rakyat, perkara itu berkait dengan maruah dan hala tuju negara.

“Ini soal maruah negara, hala tuju negara, keyakinan orang kepada sistem perundangan kita. Ada prima facie, ada kes, telah bawa, boleh tak didakwa,” katanya lagi.

Beliau turut mengingatkan rakyat agar tidak terkeliru dengan kenyataan pemimpin DAP yang meminta Jabatan Peguam Negara mengeluarkan kenyataan kenapa pendakwaan kes itu tidak diteruskan.

Ahli Parlimen Kubang Kerian itu mempersoalkan tindakan DAP itu kerana pada waktu itu siapa yang hendak membuat kenyataan.

“Peguam Negara bercuti, tempoh khidmat tamat, Peguam Negara baharu belum dilantik, 6 Sept baru dilantik, waktu itu arahan siapa,” ujar beliau.

Justeru, beliau yakin semua rakyat Malaysia sama ada Melayu, Cina, India dan lain-lain akan bangkit untuk membina keyakinan terhadap masa depan negara di sebalik pemimpin DAP yang senyap dalam isu itu.

“Bagi kita penting bukan kerana satu dua tokoh tapi hala tuju ke mana yang kita nak bawa negara.

“Cabaran yang ada depan kita pada waktu ini ialah membina keyakinan terhadap masa depan negara kita,” ujarnya lagi.


Kes Covid-19 di Singapura meningkat, lebih 1,000 kes harian

Singapura mencatatkan peningkatan kes baharu Covid-19 apabila tiga hari berturut-turut merekodkan lebih 1,000 kes baharu.

Semalam, sebanyak 1,009 kes baharu direkodkan yang juga merupakan tertinggi dalam tempoh 17 bulan. Kali terakhir kes tertinggi direkod di Republik tersebut adalah pada 23 April lalu, sebanyak 1,037.

Menurut Kementerian Kesihatan Singapura, satu lagi kematian dilaporkan membabitkan lelaki berusia 90 tahun yang belum divaksin serta mempunyai sejarah penyakit kanser, jantung dan pneumonia.

Lelaki terbabit disahkan positif Covid-19 pada 17 September lalu selepas dibawa ke Pusat Penyakit Berjangkit Kebangsaan pada hari yang sama kerana bergejala.

Singapura sehingga kini mencatatkan 60 kes kematian akibat Covid-19.

Daripada 1,009 kes baharu itu, terdapat 926 kes jangkitan dalam komuniti sementara 78 kes lagi membabitkan penghuni asrama dan terdapat lima kes import.

Sehingga kini, 863 kes sedang dirawat di hospital dengan 105 pesakit yang memerlukan bantuan oksigen dan 18 kes lagi ditempatkan di unit rawatan rapi (ICU).

Daripada jumlah pesakit kritikal itu, 100 daripadanya melibatkan individu berusia lebih dari 60 tahun.

Sejak 28 hari lalu, kira-kira 89.1 peratus yang dijangkiti adalah kes jangkitan tempatan tanpa gejala atau bergejala ringan.

Dengan itu, Kementerian Kesihatan berkata, beberapa hospital awam memperlihatkan lambakan bilangan pesakit dengan gejala jangkitan pernafasan akut ringan (ARI) yang datang bagi mendapatkan rawatan di jabatan kecemasan.

“Oleh itu, bagi mereka yang mempunyai gejala ringan disarankan tidak terus ke hospital sebaliknya, pergi mendapatkan rawatan dengan pengamal perubatan awam (GP) di klinik Swab and Send Home (SASH).

“Disana, doktor bertugas SASH akan menilai tahap serius gejala mereka dan melakukan ujian diagnostik Covid-19 apabila diperlukan bagi mengesahkan status pesakit,” jelasnya.


Lebih 100 guru di Terengganu tolak vaksin, kata MB

Dianggarkan lebih 100 guru di Terengganu menolak untuk menerima suntikan vaksin Covid-19, kata Menteri Besar Datuk Seri Dr Ahmad Samsuri Mokhtar.

Ahmad Samsuri berkata berharap guru-guru tersebut dapat menimbang semula keputusan mereka demi kebaikan semua pihak, namun beliau menegaskan jumlah itu mewakili peratusan yang kecil daripada keseluruhan guru di Terengganu.

“Isu ini memang ada. Tempat lain pun ada. Cuma seruan saya kepada mereka ini dapat mempertimbang semula keputusan mereka, demi kemaslahan dan kebaikan semua pihak.

“Saya difahamkan jumlah itu tidak statik kerana ada guru menerima vaksin selepas dipujuk dan selebihnya mereka yang ‘hardcore’ atau tegar.

“Bagi penjawat awam negeri pula, setakat ini kita tidak ada terima laporan lagi. Kita tidak tahu punca mereka (menolak) sama ada sebab penyakit atau sebaliknya,” katanya lapor Bernama.

Terdahulu, Ahmad Samsuri menghadiri Istiadat Pembukaan Penggal Keempat Dewan Undangan Negeri Ke-14 hari ini.

Ketika ditanya mengenai tindakan yang mungkin dikenakan terhadap guru yang enggan menerima vaksin tanpa alasan kukuh, Ahmad Samsuri berkata, tiada peraturan atau undang-undang yang membolehkan tindakan dikenakan ke atas mereka.

“Pendekatan ketika ini adalah peringkat memujuk bagi memastikan guru-guru yang berkenaan bersetuju menerima suntikan vaksin,” katanya.

Ahmad Samsuri berkata, ujian saringan COVID-19 secara berkala selepas pembelajaran bersemuka bermula antara pilihan lain jika golongan berkenaan masih enggan divaksin.

“Itu mungkin salah satu cara. Kalau mereka sanggup hendak ‘hadap’ ujian dua minggu sekali, itu terpulanglah,” katanya.


Mangsa banjir di empat negeri masih menunggu kerajaan umum bantuan

Walaupun sudah beberapa minggu banjir melanda di beberapa negeri, bagaimanapun mangsa-mangsa banjir masih menunggu bantuan banjir diumumkan kerajaan bagi meringankan beban mereka.

Setakat ini, mangsa-mangsa banjir di empat negeri tidak menerima sebarang maklumat berhubung bantuan yang akan diterima mereka bagi meneruskan kehidupan selepas bencana banjir yang melanda menyebabkan kediaman mereka rosak sehingga setengah mangsa yang tinggal sehelai sepinggang.

Media melaporkan jumlah mangsa banjir di Kelantan mencatatkan penurunan pagi ini manakala di Pahang, Terengganu, Johor dan Perak masing- masing kekal.

Jawatankuasa Pengurusan Bencana Negeri (JPBN) Kelantan dalam kenyataan memaklumkan jumlah mangsa banjir di jajahan Pasir Mas yang ditempatkan di tujuh pusat pemindahan sementara (PPS) berkurangan kepada 1,814 mangsa daripada 565 keluarga berbanding 1,882 mangsa daripada 593 keluarga malam tadi.

Daripada jumlah itu, 712 mangsa ditempatkan di Sekolah Kebangsaan (SK) Tok Deh, SK Kedai Tanjong (34), SK Gual Periok (516), Masjid Mukim Padang Licin (57), PPS Putat Tujoh (142), SK Kubang Kual (189) dan SK Sri Kiambang (164).

Di PAHANG, Sekretariat JPBN melaporkan jumlah mangsa banjir pagi ini kekal 141 orang daripada 36 keluarga yang ditempatkan di PPS SK Sinar Mutiara di Sungai Miang, Pekan.

Jabatan Meteorologi meramalkan daerah itu akan mengalami hujan sepanjang hari ini manakala Sungai Keratong di Rompin masih merekodkan bacaan melebihi paras bahaya dan Sungai Triang di Bera berada di paras amaran.

Di TERENGGANU, Sekretariat JBPN memaklumkan SK Atas Tol di Kuala Terengganu adalah satu-satunya PPS yang masih beroperasi ketika ini dengan menempatkan 20 orang mangsa daripada lima keluarga.

Di JOHOR, jumlah mangsa banjir kekal 91 orang daripada 21 keluarga berada di tiga PPS di Segamat iaitu Balai Raya Kampung (Kg) Batu Badak, Balai Raya Kg Kuala Paya serta Dewan Komuniti Kg Tasek dan tiga keluarga di PPS Kg Lubuk, Mersing setakat 8 pagi ini.

Tiga lokasi terjejas banjir di Segamat adalah di Kg Seberang Batu Badak, Kg Batu 5, Kg Kuala Paya dan satu lokasi di Mersing melibatkan Kg Lubuk.

Di PERAK juga situasi tidak berubah apabila hanya satu PPS sahaja dibuka iaitu PPS SK Sungai Tiang Darat pada pagi ini.

Sekretariat JPBN memaklumkan PPS itu menempatkan 15 mangsa daripada tujuh keluarga dari Kg Sungai Belakang, Kg Sungai Tiang dan Kg Sungai Nipah Darat.


Angka terbaharu korban gempa berkembar Turkiye, Syria lepasi 7,800

Jumlah penduduk Turkiye dan Syria yang maut setelah bandar sempadan kedua-dua negara itu digegarkan gempa berkembar berukuran 7.8 magnitud dan 7.5 magnitud kini melepasi 7,800.

Tatkala ribuan anggota pasukan pencari dan penyelamat dari lebih 20 buah negara, termasuk Malaysia, menghantar bantuan, pihak berkuasa Turkiye mengesahkan 5,894 warganya terkorban dalam gempa awal pagi Isnin, 6 Februari.

Sementara, pihak berkuasa Syria pula memaklumkan setakat ini 1,932 penduduknya, terutama di wilayah Idlib, terkorban.

Terdapat kebimbangan bahawa jumlah kematian akan meningkat, dengan pegawai Pertubuhan Kesihatan Sedunia menganggarkan sehingga 20,000 mungkin terkorban.

Presiden Turkiye, Recep Tayyip Erdogan mengisytiharkan darurat selama tiga bulan di 10 wilayah yang terjejas supaya operasi mencari dan menyelamat serta usaha lain dapat dijalankan dengan pantas.

Pada masa sama, Pasukan Mencari dan Menyelamat Khas Malaysia (SMART) dijangka masuk ke kawasan bencana gempa bumi hari ini, bagi membantu usaha mencari dan menyelamat (SAR) mangsa di selatan Turkiye.

Menurut Agensi Pengurusan Bencana Negara (NADMA), terdapat kelewatan dalam atur gerak operasi berikutan masalah kesesakan di Lapangan Terbang Adana yang menjadi pintu masuk ke kawasan bencana.

“Pergerakan menggunakan jalan darat dari Adana ke Aziantep akan mengambil masa lebih kurang tiga jam.

“Semoga dipermudahkan perjalanan dan semua urusan pasukan di sana,” katanya dalam satu kenyataan di Facebook, hari ini.

Terdahulu, NADMA berkata, SMART selamat tiba di Lapangan Terbang Antarabangsa Istanbul pada jam 5.50 pagi waktu tempatan.

“Pasukan itu seterusnya diberikan taklimat sebelum berangkat ke Lapangan Terbang Adana bagi meneruskan perjalanan ke Gaziantep.

“Terima kasih kepada semua yang terbabit bagi memudahkan urusan perjalanan,” katanya.


Sekatan larangan pulang hari raya, apa kata rakyat?

Meskipun merindui kampung halaman, namun ramai warga kota akur dengan ketetapan kerajaan yang tidak membenarkan mereka merentas negeri untuk menyambut Hari Raya Aidilfitri yang dijangkakan pada 13 Mei depan.

Tinjuan Agenda Daily di sekitar Kuala Lumpur mendapati orang ramai yang ditemui bersetuju kerajaan melarang rentas negeri sempena Aidilfitri bagi mengekang penularan wabak Covid-19.

Apa lagi sejak beberapa hari lalu kes jangkitan Covid-19 di seluruh negara mencatatkan peningkatan, selain Malaysia diramal bakal berdepan gelombang keempat pandemik itu.

Rata-rata mereka yang ditemui menyifatkan tindakan itu sebagai langkah bijak kerajaan untuk mengekang penularan dari satu negeri ke negeri lain.

Eddie

“Apa yang kerajaan buat itu kita ikutlah. Bagi saya ini sebagai langkah pencegahan untuk mengelak berlaku keadaan yang lebih teruk. Sama-sama kita nak lawan (Covid-19) kita kena ikutlah SOP,” kata Eddie yang berasal dari Terengganu.

Khairul Hisham atau Along

Sementara itu menurut Along yang berasal dari Negeri Sembilan, meskipun sedih tidak dibenarkan merentas negeri, dia menerimanya dengan hati terbuka demi kebaikan bersama.

“Sabarlah bang, kita kena terima… janganlah hendak memandai-mandai… ikutlah dulu, keadaan sekarang pun tak ok, bagitau saya siapa tak nak balik kampung,” katanya.

Ayu

Dalam pada itu, Ayu yang berasal dari Perak mengakui jiwanya meronta untuk pulang ke kampung, namun tetap akur keputusan kerajaan tidak membenarkan orang ramai berbuat demikian.

“Allahuakbar dua tahun tak boleh balik, memang sedih. Kerajaan tak benarkan ini sebenarnya keputusan yang bagus, tengok dulu-dulu… ada rentas negeri, kes naik,” katanya yang merindui masakan ibunya di Sungai Siput.

Ijah

Sementara menurut Ijah, dia amat terkesan dengan keputusan berkenaan kerana tidak dapat beraya bersama anak-anaknya yang kini berada di Negeri Sembilan.

“Kita nak balik rumah mak mentua di Negeri Sembilan tak boleh balik… ada anak kat sana…jadi janganlah tanya lagi nak nangis ni, sudah dua tahun tak boleh balik beraya sebab jauh,” katanya sebak menahan kerinduan kepada anak-anaknya.

Terdahulu, kerajaan memuktamadkan orang ramai tidak dibenarkan merentas negeri untuk menyambut Hari Raya Aidilfitri pada 13 Mei depan ekoran trend jangkitan Covid-19 yang tidak menunjukkan penurunan ketika ini.

Ini merupakan tahun kedua warga kota serta anak perantauan tidak dapat menyambut hari raya di kampung halaman.

Sehingga 17 Mei depan, Kelantan kekal dikenakan Perintah Kawalan Pergerakan (PKP), enam negeri serta Kuala Lumpur dikenakan PKP Bersyarat (PKPB) dan sembilan lagi kekal dengan status PKP Pemulihan (PKPP).

Larangan rentas negeri itu menjadikan kira-kira 1.796 juta penduduk di Kuala Lumpur, Selangor (6.7 juta) dan Putrajaya (91,900) kekal menyambut lebaran di kediaman masing-masing.

Bagaimanapun, merentas daerah masih dibenarkan kecuali di Sabah dan Sarawak.

Menteri Kanan Keselamatan, Datuk Seri Ismail Sabri Yaakob berkata, secara keseluruhan, Kementerian Kesihatan (KKM) mengesahkan status kes Covid-19 di kebanyakan negeri ketika ini menunjukkan trend tidak stabil serta nilai kebolehjangkitan (R-naught) meningkat dan melepasi angka 1.0 sejak 20 hari lalu.


SPRM tahan dua pegawai kedutaan Malaysia di Bangladesh, beku akaun

Dua pegawai agensi penguat kuasa yang ditempatkan di kedutaan Malaysia di Bangladesh direman bagi membantu siasatan berhubung pengeluaran visa.

Difahamkan, kedua-duanya diarah pulang ke Malaysia, baru-baru ini dan direman selama tiga hari sehingga hari ini, (Khamis, 20 April).

The Star memetik sumber sebagai berkata bantuan pegawai itu diperlukan oleh Suruhanjaya Pencegahan Rasuah Malaysia (SPRM) yang menyiasat isu visa dan kemasukan pelancong dan pekerja dari Bangladesh ke Malaysia.

Sumber yang mempunyai pengetahuan mengenai siasatan berkata bahawa SPRM telah menemui “urus niaga mencurigakan” melibatkan akaun milik kedua-dua suspek.

“Inilah sebabnya mereka diarah pulang ke Malaysia supaya mereka boleh menjelaskan perkara ini,” kata sumber.

Sumber berkata lebih daripada 20 akaun telah dibekukan.

“Sehingga kini, aset yang dianggarkan bernilai RM3.1 juta telah dirampas. Selain akaun, lapan bidang tanah telah disita berhubung kes itu,” kata sumber.

Tidak diketahui dengan segera sama ada kedua-dua suspek telah dibebaskan apabila perintah reman mereka tamat hari ini.

Ketua Pesuruhjaya SPRM, Tan Sri Azam Baki turut dilapor mengesahkan perkara itu.

Beliau juga tidak menolak kemungkinan lebih banyak tangkapan akan dilakukan.

Azam berkata, SPRM sedang mengesan lokasi Siti Liyana Sajikan, 31, bagi membantu siasatan, sambil menambah alamat terakhirnya diketahui ialah 51, Jalan Hjh Jamrah di Kg Seri Desa, 86100, Ayer Hitam, Johor.

Mereka yang mengenali atau mempunyai maklumat mengenai individu tersebut diminta menghubungi pegawai penyiasat Jayaraj Rajan di talian 016-6371082.


PKP lanjutan: KWSP batal janji temu online

Kumpulan Wang Simpanan Pekerja (KWSP) kekal menutup pejabat dan kaunter perkhidmatan di seluruh negara sepanjang tempoh Perintah Kawalan Pergerakan (PKP) 3.0 dilanjutkan sehingga 28 Jun bagi membendung penularan pandemik Covid-19.

Dalam satu kenyataan hari ini, KWSP berkata semua sesi janji temu yang dibuat melalui saluran Janji Temu Online (JTO) dalam tempoh itu akan dibatalkan.

“Ahli KWSP perlu membuat janji temu semula pada tarikh selepas tempoh sekatan pergerakan penuh berakhir jika ada keperluan untuk hadir di cawangan KWSP.

“Janji temu bagi pengeluaran umur 50, 55, 60, dan hilang upaya akan diberikan keutamaan apabila pejabat dan kaunter perkhidmatan KWSP mula beroperasi semula,” katanya.

Bagi ahli KWSP yang telah memohon pengeluaran dan sedang menunggu pembayaran melalui Arahan Bayaran dan cek jurubank, cawangan KWSP yang berkenaan akan menghubungi ahli untuk urusan pengambilan Arahan Bayaran atau melengkapkan transaksi pengeluaran tersebut di cawangan yang telah dipilih oleh mereka.

Perkhidmatan lain seperti permohonan pengeluaran perumahan, umur 50, 55 dan 60, hanya boleh dilakukan secara dalam talian melalui i-Akaun.

Bagaimananapun, KWSP berkata proses pengesahan cap ibu jari bagi melengkapkan transaksi dalam talian ini hanya boleh dilaksanakan apabila cawangan dibuka semula kelak.

Ahli-ahli juga boleh menghubungi Pusat Pengurusan Perhubungan KWSP di talian 03-8922 6000 atau merujuk ke laman web di www.kwsp.gov.my bagi penjelasan lanjut dan menghubungi talian khas i-Sinar di 03 – 8922 4848.


Sindiket bolot projek bernilai RM135 juta dibongkar SPRM

Kegiatan sindiket membolot 22 projek bernilai RM135 juta di sebuah kementerian sejak 2017 dibongkar Suruhanjaya Pencegahan Rasuah Malaysia (SPRM) susulan siasatan terhadap seorang penolong setiausaha bahagian di kementerian.

Pihak berkuasa sudah menahan pemilik-pemilik syarikat dan pengurus syarikat yang ditahan sejak 21 Jun lepas, lapor Bernama.

Hasil siasatan berhubung kes itu membawa kepada penahanan terbaharu iaitu seorang pegawai bahagian perolehan di kementerian berkenaan kerana disyaki menerima rasuah berjumlah RM150,000 daripada kontraktor bagi mendapatkan projek bernilai RM2.6 juta.

Menurut sumber SPRM, lelaki berusia 39 tahun itu ditahan kira-kira pukul 8 malam semalam ketika hadir memberi keterangan di Ibu Pejabat SPRM Putrajaya, dan kini ditahan reman selama tiga hari bermula hari ini hingga 28 Jun untuk siasatan lanjut.

Menurut sumber itu, projek bernilai RM2.6 juta itu adalah projek pembekalan kelengkapan menyelam bagi sebuah agensi kerajaan.

Perintah reman terhadap lelaki berkenaan dikeluarkan Majistret Shah Wira Abdul Halim selepas SPRM membuat permohonan di Mahkamah Majistret Putrajaya hari ini.

“Sindiket ini juga dipercayai mengupah pihak lain pula untuk mengendalikan projek-projek tersebut,” kata sumber itu.

Pada 21 Jun lepas, empat pemilik syarikat kejuruteraan marin ditahan reman kerana disyaki memberi rasuah bagi tujuan mendapatkan projek pembekalan, perkhidmatan dan penyelenggaraan marin yang dianggarkan bernilai RM10 juta daripada agensi kerajaan.

Esoknya, penolong setiausaha bahagian kementerian berkenaan pula ditahan dan diikuti dengan penahanan seorang pengurus syarikat.

Kes berkenaan disiasat di bawah Seksyen 17 (a) Akta SPRM 2009, kata sumber.